timestamp: atn

url: =Zi 3 Nei Mipa - Zomi Adventist Innkuan\nFebruary 16 São Tomé and Príncipe\nCarlos in zi thum nei hi. Africa tuipi dunga gamneu Sao Tome gam ah teng uh hi. Amah le a sanggam pasal sagihte pen Seventh-day Adventist ahi a pii-uh’ innsung panin khangkhia uh hi. A pii uh a sih khit ciangin a unau tengun nungtolh kik khin uh hi. Kum 21 a phak ciangin, Carlos in Sunday tangg ahi, Edite tawh tanu khat nei uh hi.\nThu kinialna hong kipan pah hi. Tua tuikulh gam-a te’ ngeina ah, ta numei a suah phet in bilbah batsak pah uh hi. Tua pen lauhuaina panin a daal ding ahi hi. Carlos pen biakinn a tunzawh nawnloh saam hangin a tanu’ bil vut-in bilbah abat sak ding pen thukim vet lo hi. Tua bangin a buai mahmah kawmkal uah, a pasal’ theihloh kal in Edite in a tanu pen phungzi pa kiangah na tuisawp sak hi.\nTua thu a theih ciangin Carlos in a lawmnu maa’-in zi dang khat, Maria tenpih hi. Edite in pen a pasal ngai lai veve ahih manin kizom veve lai uh hi. “Tua hangin zi nih kinei kha suak hi” Carlos in ci hi. Tua khit ciangin, a thumna numei khat hong mu leuleu hi. Hong omkhawm in ta hong nei leuleu uh hi.\nTu-in a zi masa tawh ta 5, a zi nihna tawh ta 4, a zi thumna tawh ta 1 hong nei hi. Innkuan thum aadingin a hun hong khenta ahih manin a zi masa pangpa kisa lua-in, a vengte uh Adventist innkuan ahi nupa khat tawh va ki lawmta den hi. Amaute’ biakinn ah va kikhawm den in, a tawpna-ah tui va kiphum hi. Tua kawmkal ah Carlos in, VoA (Voice of America) US kumpi te’ zat thuthak pulaak khiatna zum ah nasep sem a, Pasian’ thu pen lunglut lua lo hi.\nNi khat, a zipi, Edite tawh a neih a tanute nih Sabbath ni ciangin tui kiphum ding ahi hi. Tua lai-ah tha a va pia dingin a zipi in sam hi. Tua sapna bel mangg bilbel hi. Kum 10 val gual apha, a tanute in biakinn sungah latuam sakna hongneih uh a zak ciangin a khitui hong luang hi. A neulai-a, a pi tawh akikhop lai nilehunte phawk hi. Mi’ muhding ut loin a lehlam nga-in a khitui nul simsim hi. Tua ni-a kipan in a zi masa tawh biakinn ah hong kikhawm den ta hi. A zi nihna Maria in hih thu atheih ciangin a pasal mawhsak in, kikhen ding tawh tobawl hi.\n“Adventistte in zi tampi neih ding phal lo uh hi. Tu in nang’ Edite tawh ki letthat a sawm nahi hi,” Maria in ci hi. Carlos in, “Biakinnah, ka ki letthat pih ding a zong-a pai ka hi kei-a, Hotkhiatna zong aa a pai ka hizaw hi. Nang zong hotkhiatna na kisam hi. Biakinn ah kei tawh hong kikhawm zaw in,” a ci hi.\nMaria zong biakinn ah hong zui ta hi. Sabbath sim in Carlos in a zi mas te nutateng biakinn khat ah kha masa in, tua khit teh a zi nihna te nutateng biakinn dang khat ah kha leuleu hi. Amah bel kaingawi-in va kikhop pih kawikawi hi. Tua kawmkal ah a zi thumna pen in nusia in pasal dang khat tawh na omkhawm hi. Carlos in khanih sung, Sabbath sim in antangg in thu ngen den hi. A zi masa mah tawh kipzaw dingin a lungsim kizo zaw a, ahi zongin Lai Siangtho tungtawn in kipsak nuam hi. Ni khat, a Lai Siangtho hong kawm in thu ngen hi. “Lai Siangtho sung pan in aphii hong musak in Topa aw” ci hi.\nA Lai Siangtho leemna mun a etsuk leh Malakhi 2:14 sung mukha lian hi. “Na khangno lai-a na tenpih, ama’ tungah na cihtakloh, na zi leh nang’ kikal ah Topa teci hi-a; himah taleh amah pen nang’ kikoppih hi a, kiciamna tawh na tenpih na zi ahi hi.”(NKJV)\nA zi nihna pen maak dingin Carlos in khentat ta hi. Tua thu Maria kiangah a gen ciangin a nupa un kap khawm ngekngek uh a, a tawpna ah a zi nihna Maria in telsiam ta hi. December 29, 2013 ni-in Carlos in a zi masa Edite pen thukip in tenpih ta a, tua khit ciangin tui kiphum uh hi.\n“Tua khit a kipan nuntakna thak ka nei thei hi. Tu in mi thak ka hi ta hi. Pasian in kei’ tungah hong bawl thute agen kawikawi dingin kigingsa in ka om hi,” Carlos in ci hi.\nPrev post Lesson 7: Pengkul 7te\nNext post Lesson 8: SATAN ZAWHCIPSA GALPA


url: =Pu Thawn Mang (kum 62) Sihvui hunngelna :: ZOMI DAILY\nPu Thawn Mang (kum 62) Sihvui hunngelna\nposted on 5 April 2016 at 10:51 pm Lomkholna: Dahpihna, News, Zomi\nA tangthu a tom\nPu Thawn Mang-62 Rawngceu beh ahi Pu Thang Kham le Pi Ngaih Khim te sung pan Sep 21, 1953 kum in piang in, April 04, 2016 ni in van innpi ah hong zuat san hi. Leitung ah kum 62 le kha 7 sung hong nungtak pih hi.\nUnau 12 sung ah a (2) na hi a, 1982 kum in Pi Ning Go Man (Gualnam) beh tawh kiteng uh hi. Pasian thupha tawh tapa (1) leh tanu (2) nei uh hi.\n(1) Nu Sung Kip Dim(B.Th) + Pa Thang Ngaih Lian (Kawlpi)\n(2) Pa Pau Suan Thang(B.E)+ Nu Vung Sian Dim (Malaysia)\n(3) Lia Van Neih Sui (Malaysia) te ahi uh hi.\nTuu 7 nei a, Numei (3) le Pasal (4) ahihi.\nPilsinna tan (5) ciang bek manin Nu hong nusiat ciangin innkuan hamsat na tawh kawlpi pai in a mah le amah hanciam in kawlpi Shwelaylwin motor zui hi.\nZi leh ta a neih khit ciang sum zongin Malaysia ah 1997-98 in khat vei pai a, tua khit ciangin a nih vei na 2002-2003 kim pawl in pai leuleu hi.A thum vei na Malaysia ah innkuan in April 2011 in pai a, July 2011 in a it mahmah a zi in Sugai Buloh Zato pi pan nusia hi.\nA nuntak sungin Pasian a ding sep theih bang in sem a, Kawlpi a om sungin zong EBC pawlpi ah Upa leh meiset lam tavuan la in, a kisap na zui in biakinn cing zong sem hi. Malaysia hong ah zong EBC-KL pawlpi ah thudotpi hi aa, Pasian kiang hong ciah san dong mah in Pasian gam a ding a sep theih bang in a sem khat ahihi.\nPrevious: Zomi khangno le Media ~ Thang Nen Mung\nNext: Pilna Bek Mah I Khantohpih Ding Hi ~ Hau Za Cin\nLawi ek lakpan apiangkhia lungno tetawh Burger limmahmah kibawl


url: =Palai (IICor 5:20) :: ZOMI DAILY\nposted on 22 May 2016 at 8:37 am UTC+9:30 Lomkholna: Article, Biakna\nPalai cih kammal in khiatna nam tampitak nei thei hi. A tomin gen leng khat le khat kikala nasem cihna ahi hi. Nasem cihna sungah zong nam tampitak om a, a hoihlama Palai sem le a sialam Palai sem zong omthei hi. Hih Palai nasem nam tampitak om sung pan a nuaia teng kikum suk dih ni.\n1. Pasian’ Palai (Ambassador for God)\nThu-um mite’n i telsa khat ahi zahkhopin i Topa Zeisu pen Pasian le mite kikala Palai nasem ahi hi. Ahi zongin a tel nailo thu-um lo mite le Pasian kikala Palai nasem zong Zeisu mah ahi hi. Pasian in leitung mite khempeuh hong itluat manin hong gumkhia dingin a Tapa Zeisu hong sawl ahi hi. (Jn 3:16). Eden huan panin Pasian le mihing kikhenin i om ciangin mihingte zong kisuangin lauin buin, Ama thuciamna palsat khin ihih manin Pasian tawh a kikhen ihi hi. Ahi zongin Pasian in hong it lua mahmah veve ahih manin amah le ei mihingte kikal a Palai nasem dingin Zeisu hong sawl hi.\nTua manin mihing le Pasian a kilemkik nading a nasem Topa Zeisu Khazih pen Pasian le mite kikala nasem Palai, kilemna Palai ahi hi.\n2. ZEISU’ KHAZIH PALAI (AMBASSADOR FOR CHRIST)\nZeisu’ Khazih Palai i cihte pen Ama’ hong kam vaikhakna ahi, Note pai unla, mi khempeuh Keima nungzui mi suaksakin, Pa min, Tapa min le Kha Siangtho min tawh tui naphum un. (Mtt 28:19) a cih bangin Ama thu gen a, a vakvak a na asem mite ahi hi. Sawltak Paul in Kote pen Khazih tangin nasem ka hi uh a, Pasian in kote zangin note’ tungah thu a hong gen ahi hi. Pasian tawh kilemin pawlkhatin na om nading un Khazih tangin a hong thum ka hi uhhi (IICor 5:20) ci hi.\nHih a tunga Mtt 28:19 i et ciangin Pa min, Tapa min le Kha Siangtho min tawh tuiphum ding ci ahih manin Pastorte a gen deuh hi leh kilawm a, II Cor 5:20 i etkik ciangin Zeisu kam vaikhakna bangin Ama’ thu a tangko Sia le Sia lo ci loin a kuamah peuh a gennuam hi leh kilawm hi.\nTua manin Zeisu’ Palai, Zeisu’ tangmite pen Ama hong sawlna bangin a zuite ahi hi. Pil man, siamman kicin man hi loin Ama’ min suanga nuntak na kipiakhia khempeuh Zeisu’ Palai ahi hi. Tua ahih manin Zeisu in a mite kemin huu ahih manin amaute zahtak huai mahmah a, bawlsiat khak ding, khasiat luatsak khak ding kidop huai mahmah hi. Banghang hiam cih leh amaute pen mi nasem hi loin Zeisu’ sawlna a mang Zeisu Palaite ahih manun A na a sepsak uh Zeisu in amaute a bawlsiate le a bawlphate tung ah thaman pia kim ding hi. Sawltak Paul in mihai ka hih uh leh zong Pasian minthan nading hi a, mipil ka hih uh leh zong note’ phattuam nading mah ahi hi. (II Cor. 5:13) ci hi.\nSATAN’ PALAI (AMBASSADOR FOR SATAN)\nPasian’ Palai , Zeisu’ Palai cih a om mah bangin Satan Palai cih zong om thei a, Pasian thu nialin Zeisu Khazih a up loh bek hi loin a lang pangte le mihing khat le khat a sutuah a kisiasakte Satan’ Palai kici thei ding hi. Satan’ Palai pen koi pan hong kipan hiam cih leh Eden huan pan gulpi tungtawnin hong kipan hi. Hih pen Pasian le mite’ kilemna a siasak Palai nasep ahi hi.\nMtt 24 sungah Zeisu’ Palai ahi lo Satan’ Palai Zeisu ki neih khem mitampi hong piang ding cih gen kholhna om hi. Tua mah bangin Kum zalom 20 sungbekin zong Khazih kineih khem mi 10,000 bang om kici hi. Tham loin Pasian nasem, taktak a kicite nangawn zuau genin Satan’ Palai nasep tawh a thuah zong om veve hi.\n4. MITE PALAI (AMBASSADOR FOR MEN)\nJn 15:17 sungah Topa Zeisu in thukham lian khat hong pia a, tua in.”Note khat le khat na ki-it un,” cih ahi hi. Ahi zongin thu tuamtuam hang le kipawlna nasep a tuamtuam hangin Pasian deihna tawh kituak khollo mite deihna hang bek tawh Palai nasepna mun tampi i nei kha zel hi. Hibang nasepna hangin a kilem kimlai a khenkham Palai nasep cih bangin a om theih mah bangin, a kilem lote kilemsak, a kingai lote kingai sak Palai nasepna tampi mah om thei veve hi.\nPalai cih tawh kisai-in Pasian’ Palai, Zeisu’ Khazih’ Palai,\nSatan’ Palai le Mite’ Palai ci-in thu li bang i gen hi. Hihte sung panin Pasian’ Palai pen Zeisu Khazih bekin a sep hi a, tualo a dangdang Palai nasep nate pen mihingte sep ahi hi. Hih nasepte a sem a tuam ciat hi loin mi khat tungah a omkhawm ngeingai thei ahi hi. Mikhat in a vekpi-in a thuah theih nasep ahi hi. I thulu ii deihna taktak pen Zeisu Khazih’ Palai ahi dingin thu-um mi khempeuh hong lunggulh hi. Hih Palai nasep tha man pen ei’ tungah i sepna bang ciatciatin hong tung tektek ding ahi hi. Tua hi leh sanggam aw, nang! kua Palai hi pha deuh na hiam?(Ref:Tangko\nMarch – April, 2001)\n(Hih lai at pa pen Cikha Township Baptist Association (CTBA) ah GS leh President term khat tuak a sep khit ciang tuin Malaysia ah Pasian nasem mah in om a, ni khat in nupa kop tampipi kitenna pia hi.) Palai Laihawm\nPrevious: Dahna Pulakna : Mangpha Pa Thang Lam Cin\nNext: Pha mawh kei – Rev. Thawng Go Thang


url: =ZOGAM.COM - Kawlgam Khualzinna\nKAWLGAM KHUALZINNA | J.M. Ngul Khan Pau\n(October 29 - Nov 19, 2012)\nOctober 27 zingsang vanleng tawh Guwahati panin Kolkata lam manawh in ka leng uh hi. Tutung kei bek hong kisam ahih hangin Tedim khuapi dong paitheih ding lunggulhna tawh Dimnu leh ka tapa uh Daniel Gin Sian Mung in hong zui uh hi. Dimnu tawh Yangon dong nihvei ka pai khit uh hangin aman mun dang pha nailo hi. Netaji Subhas Chandra Bose International Airtport, Kolkata ah Pa Lian Naulak in hong na muak a, amau inn ah paisuak in zingann lim mahmah ka ne uh hi. Ama'n ka zintun nading uh Thawng Cin Thang (Thangbawi Naulak) kiang dong hong kha hi. A zing Nipini Kolkata Zomi Christian Fellowship ah kikhawm in thugenna hun zong ken ka nei hi.\nKolkata panin Yangon: Kolkata vanlengtual ah immigration check na munah Mizo numei khat immigration officer tawh kimu ung. Ama'n “Mizo pau na thei hiam?” hong ci a, ken zong, “Ka hria a lawm,” cih tawh ka kiho suak uh hi. Air India tawh Kolkata panin lengkhia nai nih sungin Yangon International Airport ka tung uh hi. Vanlengtual ah David Nawltling, a zi Go Ngaih Lun, leh a tate uh leh Sia Thang Khan Khen in hong na muak uh hi. David leh Lun sepna Myanmar Institute of Research and Mission ah ka paisuak uh hi. Topa huhna tawh kumsim mah in na khangto uh hi. Tua zan amau omna tawh kinaih Diamond Hotel ah ka giak uh hi. Tedim Baptist Convention Youth Department min tawh Kolkata-Yangon kikal ciah leh kuan kei vanleng man ding leh visa man ding hong pia pa Tun Khan Pau, pa Zen Thawn Mung, pa Pau Deih Lian leh pa Nang Lam Cin tungah lungdamna lian mahmah hi.\nNational Youth Leaders Conference: Bible Society of Myanmar General Secretary Rev. Khoi Lam Thang makaihna tawh Kawlgam Khangno Makaite Khoppi October 30-Nov 1, sung Myanmar Baptist Convention zum ah hun kizang hi. Thugen tampi lak panin kei zong Challenges Faced by Youth Today cih ka gen hi. Khangno makai mi 130 hong paikhawm uh a, amau denomination 10 val pan hong paikhawm ahi uh hi. Biakpiakna leh thusinna thalawptakin ni thum sung kizang thei hi. Kawlgam khangnote' haksatna nam guk hong kikum unla, tua ciangin hong pulak un, ci-in hun ka pia a, amau hong pulak nam gukte in: (i) Khamtheih guihtheih (ii) Zawnna leh cihmawhna (iii) Internet pan a milim hoihlo etna (iv) Sangkah zawhlohna (v) Zahmawh thu a kidek zawh lohna (vi) Pasian tawh kizop lohna hihte mahmah in khangno nuntakna siasak pen ci uh hi. Khangno makaite lakah Pasian in a zat mahmah ka muh manin lungdamhuai kasa hi.\nYangon to Mandalay: Air condition bus nuam mahmah tawh zing nai 8 in dingkhia in nitak nai 5 in Mandalay ka tung uh hi. Vanleng tuang dingte mah bangin bus sungah hostess maitai mahmah in hong kem hi. Bus sungah mainul leh tuidawn ding hong pia uh a, lampi hoih mahmah ahih manin kigim man lo hi. Sun hunin annekna nuam mahmah khatah khawl in tua zawh kitai kik vingveng hi. Mandalay ah ZBCM pawlpi chairman upa Do Zam Thang te innkuan in ann hong vak in zintunna Hotel Dynasty pen U Dai Lian te in hong sik uh hi. Nov 2, zing nai 10:00 pan nitak nai 3:00 dong thusinna kinei thei a, Mandalay sunga Zomi pawlpi makaite hong kihel thei uh hi. Rev. Kham Sian Khup in mipi muakna leh thuzaksakna kimtak hong nei masa hi. Sia Khup tawh ko innkuan ka kizop zawh uh kum sawm nih valzo hi. Hun masa ah, Mimal Kisiansuahna thu Late 51 leh 2 Sam 11 sung panin ka gen hi. “Thupha sang ci-in ei leh ei bangzah vei i kigen hangin, mimal mawhna panin siansuah i hih kei leh thupha taktak kingah thei lo ding hi,” cih ka genpi pen ahi hi.\nInntek pawlpite thusiamna tawh sun-aan lim mahmah hong vak zawh uh ciangin nitak lam ah hun nihna kipan kik hi. Hih hunah Innkuan Kisiansuahna cih thulu tawh Paikhiatna 12, Luke 15:8-10 siksanin Dimnu tawh ka genkhawm uh hi. Inn ninsak leivui leh momkhau bek hi loin, gamtatna leh thu hoihlote hangin ninzaw hi. Nu leh pa in Pasian zahtakna tawh hong gamtat ciangin a bulpi siangtho a, tua bang innsung ah tate zong gamtat kilawm leh Pasian zahtakna tawh hong khangkhia hamtang uh hi. Pasian thu mahmah in inn nin hong phiatkhiatsak ciangin, inn siang kinei pan ding hi. Mandalay Zomite tawh hun tamzaw ngah kik ding lametna tawh hun kihial bawl hi. Pa Thang Do Lian in a mawtaw tawh hong vakpih koikoi a, nitak ann Pa Cin Khan Pau te nupa in annsai ah hong vak phitphet uh hi.\nMandalay pan Kawlpi: Nov 3 zingsang nai 7:00 in Pegasus mawtaw tawh Kawlpi lam pai dingin ka dingkhia uh hi. Ko innkuan mawtaw saap Mandalay ZBCM pawlpite'n hong piaksak uh hi. Nai khat val ka tai zawh uh ciang Mungzua khua kitung a, lasa siam Sangpite innah zingann ka ne uh hi. Zomi khangno Pasian phatna lasiam sungah Kawlla tawh a minthang ngiat Sangpi tawh ka kimuh khak loh hangun (amah a nu leh pa tawh Australia lamah zin) a sanggam numeite'n hong zindona uh thupi kasa mahmah uh hi. Tua panin paisuak in nitak nai 8:30 in Kawlpi ka tung uh hi. Lampi pen guahzu citciat ahih manin lamsiat man bek hi loin lamnal a, kimanlang theilo hi. Lam nuam vive a gamtangte adingin dipkuathuai i sak hun om thei hi. Topa hehpihna tawh bangmah buaina om loin Kawlpi ka tung uh a, Rev. Job Thawngno leh siate pawlkhat in hong na ngak uh hi. Amau tawh ka kimuh uh ciangin lampi gimna khempeuh kimangngilhpah hi. Yangon panin Mandalay, Mandalay panin Kawlpi hong hong tawnpih, hong makaih Sia Thang Khan Khen leh a innkuanpihte tungah zong lungdam mahmah ung.\nKawlpi pan Gawngmual Khua: Nov 5 ni-in upa Kap Khen Pau thusiamna tawh ama mawtaw zangin Kawlpi panin Tedim khuapi dong nai 4 sung ka paito uh hi. Tedim Baptist Convention zumpi ah sun ann lim mahmah tawh hong na muak uh hi. Siate leh upate tawh hun tomcik sung ahi zongin kiho biangbuang in Gawngmual khua lamah TBC Khangno khoppi leh Tin Jubilee zang dingin ka paisuk uh hi. Tua nitak a kipanin nitak simin thugenna hun ken ka zang hi. Topa in khangnote bek lawng loin nupi papite zong ki-apna hunah kipiakna kinei ziahziah thei tawntung hi. Hih khoppi Nov 5-8 sung, Gawngmual khua pawlpi tuamtuamte UPC, EBC leh adangdangte kigawmin hong zindo uh hi. Ko innkuan upa Mangbawk leh nu Zamte inn ah ka tung uh hi. Hong it hong kepnate uh Topa'n thupha tawh hong thukkiksak hen.\nA zing sun hun sungin thusinna zing nai 8:00 panin nitak nai 4:20 dong kinei hi. Rev. Dr. Pau Suan Kam in 21st century Khangnote' kalsuanzia ding, Pa Kap Khen Pau in Khangnote leh sumzonzia, Rev. Go Van Mung in The role of Christian Youth in Nation building, Pa Do Khan Khup in Youth and Sport Ministry, Tang Lang Khan Mung in Khangno leh Politics leh ken Mihing Manphatna ka pia uh hi. Khua kiim khua pam panin khangno bek hi loin nupi papi thungai dingin hong kihel thei uh hi.\nNitak kikhop zawh simin hun nihna kibawl den a, Karen, Kachin minamte namlam leh Zomite daklam, sawngsik, tonko lam, laphuah sa in kidemna, fashion show, skit, musical night cih bangin hun kizang hi. Ni nih sung guah zuzu kikhawmte lah tawp tuanlo, innteek annhuan sabawlte zong guahnuai ah sep leh bawl khawl loin sem tangtang in, kuama guahzuk manin kithadahsak cih bang om lo hi. Khangnote zong sunkhua mah in thusinna ah tu khipkhep uh a, kithumang mahmah kasa hi. Music leh phatna la tawh hong makaih makaite zong kipia zo mahmah kasa hi. Khuatualte kipiakzawhna etteh tak kasa uh hi, a gim a tawlna khempeuh uh Topa'n a zah tampi in thukkik hen.\nGawngmual khua panin Kawlpi: Upa Suan Pau te deihsakna tawh Nov 9 ni-in amau inn ah zingann ka ne uh hi. Hornbill Hospital zong Dr. Piang tawh en in thungetna ka neihsak hi. Dr. Piang pen Rajasthan lamah MBBS a zawh ciangin Tura Christian Hospital ah Medical Officer hong sem ngei a, tua zawh ciangin multiple specialist sinin a zawh ciangin Tedim khuapi ah i mi leh sate kem dingin ciah kik hi. Dr. Piang te'n vok khat hong gawh in a liang nih tawh Kawlpi lam Kapno mawtaw tawh ka ciahsuk uh hi. Nov 10 ni-in zing kikhop Tahan Baptist Church ah, Tainih a pai Khristian cih ka gen a, amau zong vok khat mah hong gawh uh hi. Tua nitak in Emmanuel Baptist Church ah Gunkuang Namthum leh Khristian Nuntakna cih zangin hun ka zang uh a, amau zong vok khat mah hong gawh uh hi.\nZCLS, A.G. Galilee Pawlpi: ZCLS inntekna tawh A cidam innkuan cih ko nupa in sun khat thusinna hong kihel makaite tawh ka zangkhawm uh hi. Nitak nih Topa lam innkuan (Late 127) leh Topa zahtak pa leh a innsung (Late 128) sung panin thugenna hun ka zang thei hi. Biakinn ah kitalo ahih manin amau biakinn huang sungah kitu dim phitphet hi. ZCLS in sepkhiat ding ngaihsutna a neihte uh thapiak ding leh lai leh pau kepcingna leh zuunna ding phualpi khat in ka tuat hi. Zomite sung ah lasiam leh music siam kitam ahih manin hih bang vai limci i neih ciangin zong amaute hangin mipi kithalawp, tha zong kingah hi. Ko hun ka zawh ciangun Yangon lam manawh in ka pai uh a, Pu Hau Khen Kham in Zomi leh Democracy cih thusinna neihpih hi. Tua nitakin Kalay ZOMUS makaihna tawh lasiam leh music siamte'n concert bawl uh hi.\nKawlpi panin Yangon: Nov 14 ni-in Kawlpi panin Yangon lam manawh in kumpi vanleng tawh ka leng uh hi. Kapno te nupa in vanlengtual ah hong na muak uh hi. Ka tunna ding uh YMCA ah hong kha uh hi. A zing ciangin GZA Central Committee Queen's Park Hotel ah kamkumna kinei thei hi. Nov 16 ni zing lamin Myanmar Baptist Convention a Mission Secretary Rev. Thawng Khan Siing tawh mission leh mailam nasepzia ding kikupna hun ka nei thei hi. Tua ciang sun hun in Rev. Ngul Cin Thang, MEGST a Church history lecturer tawh kum kik vai ding thu pawl khat geelkhopna ka nei uh hi. Nov 17 ni-in All Nations Theological Seminary (ANTS) ah hunzang dingin siapipa Lam Cin Thang te nupa tawh ka pai uh hi. Daniel Gin Sian Mung in laisimna leh social work a lunglutna hang gen a, Dimnu in Lai Siangtho sang ah a kah lai thumang mawh a sak genna nei hi. Ken 2 Tim 1:1-10 sung panin Fan the Flame cih thulu zangin thuhilhna ka nei hi.\nNov 18, Nipi ni-in Tedim Baptist Church, Yangon ah thugenna ka nei a, Innkuan tawh kisai dotna namli cih thulu zangin hansuahna ka nei hi. Tua zawh in Yangon Sizang Baptist Church ah Innkuan Nuam cih thu ka gen kik hi. Pawlpite thusiamna sunann lim mahmah annsai ah hong vak uh hi. Tua nitak lamin Ciimnuai Student (MIT Sanginn pan) te in hong kimuhpih uh a, thudotna leh dawnna hun nuamtak ka zang thei uh hi. Mandalay leh Kawlpi ah zong Zomi Sangnaupang kipawl khawmte'n hun hong zatpih uh hi. Tua nitak in Sia Go Chin Zam, OM National Director in ko innkuan leh Rev. Khoi Lam Thang ann hong nekpih hi. A zing ciangin Sia Zambawi mah in vanlengtual ah ama mawtaw tawh hong kha hi.\nZomi Khristiante adingin: Kawlgam Khristiante leh a deuh kholin Zomi Khristiante adingin ngaihsutna tamlo kong behlap nuam hi. USSR hong kitapma 1980 kiim in Leitungbup Khristian Kipawlna tuamtuamte'n USSR ah mission nasep ding lim ngaihsut mahmah uh hi. Hong kihon ciangin Europe leh America gam panin mission leh denomination tuamtuam lut in tua gam a Khristiante amau pawlpi (denomination) dingin sepna leh sum tawh na pantah na zol uh hi. Communist nuai a omkhawm Khristiante gam hong kihontak ciangin khenpi in kikhen uh hi. Bang hang hiam cih leh a suakta gam a om Pawlpite zong kigawm theilo vive ahih manun amau aituam ding ciat kituh bawl uh hi.\nNepal gam Hindu Kingdom ci-in kiciamteh penkum 1990 ma in kikhakcip bikbek hi. Ahi zongin Democracy deihna tawh kumpi khat ukna panin multi-party government hong suah ciangin gamdang panin mission leh denomination hong lut leuleu uh hi. Kei 1984 kum in Kathmandu ah survey bawl in ka pai lai-in United Mission to Nepal nuai ah mission nasepna khempeuh kipawlkhawm uh hi. Lai Siangtho sanginn khat om a, tua zong mi theih loh dingin leinuai ah laihilhna nei uh hi. Tu'n Kathmandu ah denomination tampi om khin zo, Pastor tampite zong khasum tampi pia zo dingte na bel mengmeng uh ahih manin Nepal gam Khristiante kikhen zihziah hi.\nThukhupna: Hih khualzinna ah gelhkhak loh, lungdam koh ding a kilawm tampi om hi. Ko innkuan in tuate hangin Topa tungah lungdam ka koko uh hi. Kong ciah ni un, President Barak Obama in Kawlgam hong phak ni tawh kituak a, Yangon vanlengtual ah USA vanlengpi nih na om hi. A zat ding mawtaw leh vandangte amau gam pan vanleng khat in hong pua uh hi. Ko zakna ah Kawlgam pen tulaitak leitung gam khualzin mite hawhna ah a thumna (third most tourist nation in the world) ci-in ka za uh hi. Hong kihon mah bangin hoihna tampi hong tung ding a, siatna in zong hong zui ding hi. Topa in a sim u leh naute thupha hong pia hen.


url: =Mopawi thupi pen kibawl nailo ~ Hau Za Cin :: ZOMI DAILY\nposted on 20 January 2016 at 10:25 am Lomkholna: Article, Hauzacin\nPrincess Diana mopawi mihing million khat in leitung kiuli pan TV ah en kici a, thupi kisa mahmah hi. Amau hun lai in. Ahi zongin thupi nailo hi. US President Bill Clinton tanu Chelsea mopawi ah million 4 val bei a, a mopawi bawlna ding zong khua kisattawm cih bang phial in thupi a, a kim a kiang siangthosak in, vantungah vanleng a len ding nangawn kham bikbek in a ging, a bil-am ding omsak lo uh hi. Tunai mopawi dingin a thupi pen hi a, thupi veve mawk hi. Ahi zongin a thupi pen hi nailo hi.\nNidang laiin mopawi ah sial leh bawng, kel leh ak, etc kigo ciin; gan tuazah go cih khawng kithangsak mahmah hi. A thupi ding bang napi thupilo hi. Mopawi ah khuazang in mipi in uap hi cih khawng kiza a, inn tawmno cik omna khua khawng hi thilthel lel ahih manin thupilo hi. Sum tampi bei ciin ‘tam’ i sak pen tawmlai mahmah hi. Thupi mahmah ciin thupi i sakpen thupi nai hetlo hi. Mopawi ah van tampi keng, tua keng, tua keng, tua keng, tua keng… kici in a ken i theih teng a keng takpi hi in a thupi i sak leh thupi hethetlo hi. Van ken cih khawng a mawkna hi a, a taktak ken ding thupizaw hi. Paktheh naupang melhoih kizang ci in melhoih i cih pen melhoih taktak zo nailo hi. A tua hun in a hoih a bat hang a melhoih hi nai sai lo hi. A tuate sanga zong a melhoihzaw omlua na himawk hi. Mawtaw tam, mipi tam, nek leh dawn tam cih bangin a list kibawl suk neunau a, tuate na thupi hetlo hi. Mopawi ah sumbei tuazah pha hi, hotel hoihpen ah kibawl hi, mawtaw hoih kisap hi kici a, a mawknapi hi; a thupina om kikeuhlo hi. Huihnung bang hi a, lengmang lel a, kuamah in phawk nawnlo hi. Kuamah in ciamteh lo a kuamah in thupisalo hi.\nA taktakin cileng, na theih nai keileh ciamteh in: mopawi thupi pen kibawl nailo hi. Mopawi thupi penpen a kibawl ciang mi khempeuh in lungdamin lasa dinga, mi khempeuh lungdam in kiko ding hi. Gan tam gawh tawh a thupina kitehlo dinga, sum tam zat tawh a thupina kitehlo ding hi. Mipi tam uapna tawh kitehlo dinga, nek leh dawn kicinna tawh kitehlo ding hi. Mopuan leh mo vanken tawh kitehlo dinga, ‘itna’ bek tawh kiteh ding hi. Tua itna luangkhia mi khempeuh in ngah dinga, na kihel a na kihel nuam kei zongin nang zong hong kipia ding hi. Na uap, na uap kei zongin hong peello dinga, na uploh zah dongin lamdang nasa ding hi. Mopawi hun ding kigenkhol paklo dinga, a hun ding ciangin a theilo omlo zah dongin leitung zeel ding hi. Leitung mi khempeuh in TV pan en thei dinga, a ut uh leh amau mahmah a mun ah kihel dingin kicial ding hi. A pai man amau a kisik bel kul kha ve! Kuamah mopawi sim man ding kipiaksak cih kiphallo dinga, mi khempeuh in ama pai man a kisik kul ding hi. A pai utlote bel amau thu hi dinga, a pai ut uh leh kiniallo ding hi. Tua mopawi thupi ding dan bel… kong cial khak kei leh zong na theih nak leh nang hong cialsawnte kiang pan na za inla, mopawi ah hong kihel teitei in. Ka nu leh pa ka pawlpi mi, ka siapa leh ka lawmte in hong cialkha lo maithei a; nang nu leh pa, na pawlpi leh na siate in nang hong cialkha zaw thei hi; cialna kibang hi ciin na sang inla, na umpah lel in. Don’t miss the mopawi thupi pen.\nHih mopawi thupi pen a saite vai tuamtuam gel in kipan khin a, a man peuhpeuh uh ciang mopawi hong sam ding uh hi. Annek ding, giahna ding, kisilna ding, lasakna ding, letphuai piakna ding cihte a vek in hong gel ding uh i lamen hi. Nang bang letphuai na keng dia? Nang? Nang? Nang? Lianlua omlo, neulua omlo ding hi. A lian theithei kideih a, a neu lua zong kisang veve hi. Na piak ciang nang lungsim ah lungdamzah kibanglo ding hi, tua manin a lian lam hong hanciam zaw in. Mopawi ahih manin puanpak leh siangtho lamsang hong silh inla, anne suak dingin kigingkhol in. Mopawi sim khempeuh mopipa tawh ankuang umkhawm dinga, nang zong na kihel leh ankuang um khawm kha ding hiteh. Tua manin ann gilvahlua in hong ne kei in.\nMopawi pen a hun leh ni hong kizasak dinga, nang theihloh in kibawlsim lo ding hi. Nang zong na ut leh kithawi khol in. Na puan sawp in, na khedap thak ding lei in, na puan thak ding lei in, na van piak ding letphuai zong leisa in koih in. Na theih bek tak leh a zinkhia thei pah dingin kigingkhol in. Amun ding kigen thei nai kei – Murlen hi thei, Malaysia hi thei, USA hithei, Kawlpi hi thei, Beijing hi thei, Haiti hi thei, Korea zong hithei. Leitung koi mun peuh hi thei hi. Na kihel theih ding leh mopipa lungdam penpen ding hi.\nKhatvei ciamteh kik in: mopawi thupi pen kibawl nailo hi!\nPrevious: US gamsung khualzinna pawlkhat – 18\nNext: ZYA Mailam Kalsuanzia Ding Idiea Ngetna Vai


url: =Galkap nasep, vaihawmna leh gam ukna ~ Tual Khan Suan :: ZOMI DAILY\nGalkap nasep, vaihawmna leh gam ukna ~ Tual Khan Suan\nposted on 5 July 2021 at 1:42 pm Lomkholna: Article, Tualkhansuan\nGalkap nasep, vaihawmna leh gam ukna (The role of Army in a nation) ~ Tual Khan Suan\nGam khat ki-ukna (administration) a nung thuap ding, vaihawmna (executive) a semsuah ding leh gambitna (security) a kemcing dingin minam khempeuh in galkap neih kisam hi. Galkap nasep pen gambitna dingin a hut bek hilo in, gam sungah daihna leh kipkhona (peace and stability) a om theih na’ng veng a kep ding a hihi. Gam sungah gal lauhna leh lung patauhna a nei gamsung mite a hu ding pen galkapte’ mawhpuak leh vaipuak ahihi. Gam mite nisim nek zonna leh nuntakna ding zonna ah lung laulo a, a zon a vak theihna dingun, galkapte’n venbitna tavuan a lak ding a hihi. Galkap nasep pen mipi khasum piak nasep (public services) a hihna zui in mipi a kikhen kham saklo ding, mipi hoih zawkna ding leh mipi bitna ding nasep pen a bulpi pen ahihi. Lamkhat pan in cileng, a maute pen mipi in a mau neihsa teng kaikhawm a, khasum a piak uh nasem mite (service-man) a hi uhhi.\nNa sepna khatpeuh a sem ding mite in tua nasep tawh kituak siamna a neih ding kisam a hih manin kisinna hun tampi piak kul hi. Galkap na sep a sem ding a kisinna (training) kah in, a zo mite in galkap nasep a sep tak ciangin muibun leh mazang hi. Galkapna sep sem ding a kisin sak a hih manin gal bangci do ding, galte kiang pan bangci kiven ding, mipite bangci humbit ding leh gam sung paizia tawh kisai thu pawlkhat zong kisin sak hi. Thu tampi a kisin sak hangin a mau a kisinsakna a thu bulpi pen in galkap nasep a sem ding a hih manin thu dangte sangin galkap nasep ah siam zaw pek uhhi.\nGam khatpeuh a hi a, mun khatpeuh a hi zongin a mau seploh ding a sem mite ki mudah hi. Mipi a dingin zong hoihna sangin siatna tun zaw hi. Galkap sem ding a kisin sak mite in galkap nasep bek hilo-in, vaihawmna leh ukna lam hong sawk uh ciangin kilemna a kembit ding leh daihna a kipkho sak ding mite hangin buaina leh gal piang zaw hi (Kawlgam tangthu in hong lak hi). A maute in paulap tuamtuam nei in, a mau le a mau kidik tangsak (justified) thei uhhi. Galkap nasep kisinna ah makaih zia (leadership), ki-ukzia (administration) zong sin ung ci’n theihbeh ding (supplement skills) sinnate siamzaw peuh kisa uhhi. A taktak in galkap nasep kisinna a thu bulpi pen in gal vai leh sa vai kisinna hi a, theihbeh ding a kisam thute zong a kisin hangin a thu bulpi zah in a thuk zaw in sinlo uhhi.\nGam khat sungah gammite hutna ding leh dalna dingin galkap tha kisam mah hi. Gam tuamtuam a uk gam kumpite tungpan suahtakna ngah na’ng na sepna, hanciamna ah zong galkap nasepna pen a thupi khat hi mah hi. Zomite tenna gam khat a hi Kawlgam sung tangthu en leng; Mangkang kumpi (British Empire) pan suahtakna ding pen Politics lampi zui in hanciamna a om mah bangin, galkap thalakna zong om hi. Kawlgam in suahtakna a ngahna dingin galkapte’n a sisan khual-ul bek hilo in, a nuntakna uh tampi pia uhhi. Suahtakna ngah khit tak ciangin zong, gam sung ah daihna leh bitna ( peace and security) a om nadingin ma pang suak uhhi.\nGampua gal (e.g Kuomintang gal-1950s) pan in gamsung hum in kemcing zo uhhi. Gamsung gal (e.g Communist Party of Burma leh minam bing galte) kiang panin zong Kawlgam a kipuk lohna dingin na kem uhhi. Gam bitna ding, gamsung ah daihna a om na ding in gamsung gampua gal pan a kepcing ding pen galkap nasep a hihi. Tua bangin gam sung kipuklo in leitung maitang ah gamkhat in a din kip zawhna ding a nasep pen a mau nasep a hih manin min kisialh pih a, gambup vai khempeuh buluah ding hilo hi. A mau pen tuate sem ding a kisin sak mite a hih man un, a mau sep ding a thu bulpi teng a sem uh hi zaw hi.\nA mau kisinsakna ah siam leh mui mun uh a hih manin ki thupi sak or kigual zo sak in vai dang (affairs) zong a siam ding leh a sem thei dingin hong kisak uh ciangin ki sangzo nawnlo, ki zuizo nawnlo hi. Galkap siam uh a hih manin gam-ukna leh gam vaihawmna a siam ding kisa kha uhhi. Tua hangin gam sung thuneihna deih gawh mawkmawk in, thauvui thautang len uh a hih mah bangin thagum hatna suangin gambup thuneihna sutkhia uhhi. Galkap zia limlim pen thupiak (command) zanglo in na kisem theilo a hih manin, gamsung mi khempeuh thupiak tawh uk uhhi. Thupiak tawh ki-ukna a hih manin na tampi tak sem thei mah tase le uh, mipi in hamsa sa mahmah a hih manin a tawpna ah gambup in zawnlawh leh gentheih lawh hi. A siam khit lohpi uh sem mawk uh a hih man in muibun zolo hi.\nA mau seploh ding na sem a hihna uh a kigen hangin, thei utlo, sang utlo uhhi. Thupiak tawh ki-uk in, lausakna leh vauna tawh ki-uk a hih manin a semlo leh a thu manglo mite pen gawtna kipia pahpah a hih manin a tup a sawm uh pawlkhat zong semzo mah uhhi. Gamsung thuneihna nei uh a hih bangin gamsung hauhsakna leh neihsa khempeuh zang thei, zek thei uh a, vaihawmna pawlkhat bel mualsuah zo sam veve uhi. Kawlgam sunga a mau sep loh ding nasep a sem galkapte in thagum zang a a sepna uh tampi sung pan in a gou hoihlo uh nih pen i buai pih mahmah hi.\nKhuapi (Capital) tuahna- Kawl galkap kumpi in Kawlgam bup khuapi pen Yangon (Rangon) pan in Naypyidaw ah a mau thuneih hun sungin thagum zangin tuah zo uhhi. Thu neihna leh gambup hauhna khempeuh zangin khua thak sat a hih manin khuapi a tuah zo uh suak hi. Gambup thuneihna leh gambup hauhsakna pen a kilawmlohna mun-ah zang uhhi. Gambup mipi a dingin a lem zaw, a hoih zaw hi masa hetlo na pi’n, a mau min ngahna ding leh a mau tupna tangtunna dingin phusuak uhhi. Naypyidaw khuapi pen Kawlgam bup khuapi (capital) in a kizat teisam hangin gambup mipi leh gamdangte a dingin zong a hoih pen le a lem pen hi tuanlo hi. Thu neih hun lai takin thu neihna a khengval a zatna (power abuse) tawh kilam khia khuapi cih ding a suak hi.\nThukhunpi (Constitution) gelhna:- Galkap nasep a sem mite pen thukhunpi gelh ding a kisinsak hilo uhhi. Kawlgam galkapte in a kilawm hetlo, a mau seploh ding nasep dang khat a sep uh bel Gambup ki-ukna ding thukhunpi (constitution) a gelh uh a hihi. Mipi te’n “no sep ding hilo hi” ci’n a gen uh hangin a gen mite mat leh hen tuak zaw a, henkol kibulh zaw hi (mi gilo, galvan tawi gam nuai mite kici zawsop hi). Henkolh a kibulh lo mite pen Kawlgam sungah a om theihnawn lohna dingun bawl in, gam dangah hawlkhia uhhi (Pawl pua lam a tun theihna ding un bawl uhhi).\nMipi buppi a dingin a hoih zaw ding a gen mite pen kinawl khin leh kigal bawl hi. A mau thuzawh ding miteng bek zawn uh a, a mau deihna a thukim pih miteng bek tawh sem uhhi. A mau deihna bang a zui mite bek tawh na sem khawm uh a hih manin mualsuah zo sam uhhi. A hi zongin mi khempeuh huamkim (inclusive) zolo in, tanvo a ngah tuam mi pawlkhat om a hih manin tu hun ciang a kizat tei hangin a mipi tampi lungkim zolo hi. (Mi khempeuh lungkimna, thukimna tawh na sep ding mun khempeuh ah a pian theihloh hangin, mipi a ding a hoih zaw ding leh mipi kisapna a huu zo ding na sep a hih nak leh mipi’n sang thei veve hi.) Galkap nasep pen a gam-ukna leh vaihawmna (administration and executive) hilo a hih manin a mualsuah zawh uh hangin a siamna uh hilo a hih manin hoih kimlo hi.\nNasep khatpeuh ah tua nasep tawh kisai siamna leh kicinna (qualifications) a om den a hihi. Lo kho ding na ngawn pen lo khawlh dan kisin kul a, lo kuan puan (uniform) tawh kithuap kul hi. Lo nasem khat in lo a khawh lai hunsung teng pen lo kuan puan tawh a kithuap kul a, inn a tun kik leh a lo kuan puan teng suah khia in inn om puan a silh a kul ta hi. Tua bangin khuasung vak ding ciang leh biak inn pai ding ciangin puan dang khat kisilh leuleu a kul a hihi.\nMi khat lo kho mi a hih hangin a lo kuan puan suah nuamlo in, inn ah a hi zongin khua sung leh biak inn sungah hong silh den leh, a kim a pam a om mite a dingin mit dong mahmah ding hi. Lokho mi khat in a lo mun ah kizang ding ma pandan, malakzia leh maliauzia ding a siamnate khuasung vakna, or mun dang khat ah hong zat sawm leh hong ki tuak hetlo leuleu ding hi.\nGalkap na sep pen bitna leh daihna (peace and security) a hih manin vaihawmna leh ukna (administration and Executive power) peuh len dinga kisinsak hilo hi. Leitung galkap a sem mite in i gamsung mite ci leh sa, lungsim pumpi bitna leh daihna ngahna ding a kepcing ding a hihi. Biakna lam leh kha lam ah galkap a sem mite nasep in mipite’n Khasiangtho sungah bitna leh daihna ngahna dingin kepcing leh ven ding nasep a hihi.\nGalkap nasep a sem mite in vaihawmna leh ukna (administration & Executive) a neihna mun peuhpeuh ah mi buppi huam zo ngeilo a, a mau deihna bang “a thukim, a lukun” mite bek huam den hi. Khuasung, gamsung leh a kisai khakna mun peuh-ah khasiat muisiatna tawh thu kikhum den hi. I siamna leh i kisinna pen a ma’ mun dingah zat tek ding kisam mahmah hi. Tual Khan Suan (Date: April 26, 2019)\nPrevious: Nasep nading mawtaw hongpia ~ Sia Do Khup\nNext: Natveh/ Siatvat khawlbawl phot ni ~ Cing Van Kim\nMalaysia papi khatin a tanu zawhthawh thutawh buan ahih manin kum 28 thong kikiasak


url: =I thuphate sim dih ni, guai! ~ Rev. Khup Za Go :: ZOMI DAILY\nposted on 15 June 2016 at 7:21 am Lomkholna: Article, Biakna, Khupzago\nI gam i lei haksatna, i minam ginatlohna leh kicinlahna, tuahsiatna leh gentheihna i sut ciangin gui cing mahmah cih thei ciat hang. Tua kawmkalah kei pumpi mahmah tawh Chin State, Mizoram State, Manipur, Assam, Nagaland, Meghalaya leh India gam mun tuamtuam ah ka zin suk ka zin tohna panin leh i minampihte tawh ka kithuah, ka kikholh leh ka holimna panin ei Zo suante pen a hampha, a kampha, thupha a ngah minam khat hi gige hang ci-in ka ngaihsutna, ka muhna khat om hi.\nI tenna, i giahna leitang kimat, kizom diudeu hi. I pu i pate pen China gam pan Kawlzaang ah lal masa hi. Pawlkhat Kawlzaang ah om denin, pawlkhatte pen khat khatin nitumna lam khamtung gam, mualtung ah lalin Mikang kumpi hong khan ciangin tu-a i omna Chin State pan India nisuahna gam leh tu-a Bangladesh gam sunga Chittagong Hill Tract kici leitang dongin i lal hi. Kumpi uk thum – Kawlgam, India leh Bangladesh ci-in i gen daudau hi. Kawlgam sungah zong Thayetmyo, Magwe leh Sagaing Division leh Chin Hills ah i teng hi.\nIndia gamah zong uk khatin om loin Mizoram, Manipur, Nagaland, Assam, Meghalaya leh Tripura State te ah i kikhen hi. Tua bangin kumpi uk tuam ah hong kikhen tham loin uk khat sungah zong state tuam leh district tuamtuamah a kikhen zelzul bang i hih hangin gamlim sungah en taktak lecin i leitang luahna gam pen a kizom diudeu, a kinai ciltel hi cih na tel pah ding hi. Tua bangin uk tuam leh state tuamtuamah i om hangin i gam i lei kizom, kipeh, kinai kawikawi bilbel a hih manin minam khat i hihna mang loin, ci khat nam khat i hihna kitel mahmah hi. Kihawh kikawmna baih hi. I lal kawikawi hangin i minamte omna mun mahah i lal veve hi.\nTua banah khanglui lai hun bang nawn loin tu hun ciangin mawtaw, tembaw, vanleng, meileng lampi hong hoihzawta hi. Gentehnain tu ciangin India gama Zomite omnateng pha kawikawi nuam hang ci lehang vanleng tawh zong Imphal (Manipur) pan Aizawl (Mizoram), Silchar, Guwahati (Assam), Dimapur (Nagaland), Agartala (Tripura) leh Shillong (Meghalaya) pai theih kawikawi hi. Bus tawh zong kipai thei kawikawi a, meileng tawh zong a kipai theihna mun tam mahmahta hi. Kawlgam sung bekbekah zong Tedimte pen Shan State ah, Hakate pen Karen State ah, Falamte Mon State ah, Matute pen Kachin State ah cih bangin i gam kipeh loin tang ten kawikawi kha zen peuhmah hi lehang tu sangin i zawmzaw lai ding hi.\nIndia gamah zong Luseite West Bengal ah, Hmar te Punjab ah, Paite Tamilnadu ah, Thadou Kerala ah, Marate Madhya Pradesh ah, Zoute Kashmir ah cih bangin mi nam dang kawmkalah kikhen zelzul peuhmah hi lehang tu sangin i kituam-etzaw tham lai ding hi. Tuin teng khawm diudeu i hih manin khawmpi pai khawm thei, sang kah khawm thei, zum kah khawm thei i hih manin kimuh nawhin nungak tangval zong kingai-in, zi leh tain kilain, sung leh puin kiman ciltel i hih manin Zo suan i hihna kip semsem hi.\nLeh gen ni cilehang mawtaw, meileng, vanleng, tembaw cihte zang sese loin Pasian hong bawlsaksa i khe, i keng tawh Kawlgam pan India kitung thei ziauziau lel a, Mizoram pan Bangladesh Chittagong Hill Tracts pen khe mah tawh i kawm ziauziau thei lel hi. Gunkuang leh tembaw tawh Kikkoman zong kumpite in a sawt loin bawl ding hi ci-in i za hi. Ngaihsunsun lehang a hampha gige hi hang a, Pasian’ thupha hi cih lohngal gen ding peuhmah om lo hi.\nI minam ngeina leh gamtatzia leh nuntakna kibang hi. Minam khat i hihna tawh i tenna i giahna leitang kizom a hih manin uk tuam, state tuam leh district tuamtuamah i kikhen hangin i inn bawlzia, i lokhawhzia, i puansilh leh gamtatzia kibang kawikawi hi. I an huanzia, i meh bawlzia kibang hi. Tang laiin mim, tang, leh vaimim cih khang a ne ngei ciat i hi hi. Tu khang ciangin buhsih vive mah i ci hi. Zo suante pen Kalate banga puri/roti an-a heng i om kei hi. I tangthu, i tangla, i minam pawi leh laamte kibang hi. Khuado, Pawl Kut, Chavang Kut cih bang kinei kawikawi hi.\nLusei, Thahdo, Hmar, Simte, Gangte, Vaiphei, Falam, Halkha, Kom, Biate, Hrangkhol, Chiru, Lamgang, Ngawn, Mara minam sungah Peng Lam tangthu, Gal Ngam tangthu, Dawikungpu, Lian Do leh Thang Ho, Cing Khup leh Ngam Bawm tangthu cih bangte i nei kim ciat hi. Kawl, Karen, Shan, Assamese, Bengali, Punjabi cihte khawng in hih tangthute na nei het lo uh hi. I tangthu, i tang la leh i thuciin hong kibat ciangin minam khat i hihna kilangin i ki-itna, i kingaihna zong hong khangsak hi.\nKhanglui biakna, upna, kithoih kipaaina a kibang i nei khawm minam i hi hi. Asho, Khumi, Tedim, Khalkha, Falam, Kanpetlet, Lusei, Hualngo, Hmar, Ralte, Biate, Komrhem, Mara cih bangin a mun leh a gam zuiin kampau leh awsuah paulamin i kituam gen teitei hangin i biakna, i upna, dawi leh kau cihte i ngaihsutna kibang kim hi. Tua a hih manin nitumna gam panin Khristian biakna thu, Gospel khuavak a hong kipuak ciangin zong i sang thei pah leuleu hi. I kiim i pamah minam tamzaw tham Buddhist, Muslim leh Hindu cihte in hong lawhkha lo hi. Tua bangin khanglui laiin upna biakna nam khat sungah om khawm i hih manin biakna hangin nawngkaina leh buaina kituakkha ngei lo hi. Tu hun khang ciangin zong i minam leh gam buppi phial maha Khristian upna, zuihna leh Lai Siangtho khat len khawm diam leuleu i hihna hangin ki-itna, kilomkhatna lianpi piang hi.\nBiakna dang Buddhism, Islam, Taoism cih bang a zui i om kei hi. I gamah Lai Siangtho siam i siate Pasian thu peuh hong kisel theih ciangun a kilem lo, a kituambawl peuh i sak leh tua na hi deksuai loin Lai Siangtho a theizaw ding, a telzaw ding a kidem peuh na hi lel uh a, Lai Siangtho thu nutsiat sawm lam na hi peuhmah lo uh hi. 1960 pawlin Zangkong ah ka om laiin Hindi film khatah Muslim upna leh Hindu upna tawh kituak lo thu kihelkha a hih manin Kala leh Kala mah nakpi-in hong huai henhan uh hi. Minam khat hi napi biakna upna a tuamna hanga kisia hi dih zen uh hi. Zomite pen i veka lawki a hi kimlai Khristian biakna ah a kilumlet khin phial bang hi leuleu i hih manin i kamphatna lian hi. Pasian mahmah vaihawm siam sa zungzung ing a, a phunphun, a nuaknuak dingte hi loin Topa a phatphat ding bek mah hi mawk hang.\nI kammal zat pen kihualin, i kampau kinai mahmah hi. Khalkha khua, Aizawl khua, Lamka khua leh Haflong khua-a khangkhia Zo suante pen ni nih, ni thum om khawm, tengkhawmin, kikhawl peuh leh kampau kitel pah lel uh hi. Tanglaiin kampau nam khat a zang ngeisa hi hang a, tu-a mual leh guam in tawmtawma a hong halna hanga kilamdang lel i hih manin i om khop ciangin olno takin i pau i ham i kitel pah lel hi. Khanglui lai hun bang nawn loin tu khang ciangin kikawmna kimatna hong tamta hi. Lampi hong hoih, kikawm kiphakna hong olzaw, hong tamzaw, laipai sim thei ciat kihi simta hi. Tu hun khangnote pen Kawlkam, Kalakam leh Mikangkam nangawn a siam pian vive hong hi ta a hih manun Zopau khat peuhpeuh pen olsa mahmah lel uh hi.\nNidang hun banga r lo thei lo, f lo thei lo, g aw ngah lo cihte pen om nawn lo hi. Tua bang a siam lote pen a khing lua kici lel hi. Ka zin kawikawina lamah Tedim mi Halkha pau siam, Falam mi Lusei pau siam, Hualngo mi Ngawn pau siam, Hmar mi Thadou pau siam, Vaiphei mi Paite pau siam, Gangte mi Simte pau siam, Biate mi Darlong pau siam, Cho mi Asho pau siam cih bang ka mu kawikawi hi. Delhi-a ka lawm Ning Ki bangin Tedim pau a siam bek hi loin Saizang pau nangawn a siam lai hi. Hih bangin khat leh khat Zopau kithei tuah, kizang tuah thei kawikawita i hih manin kampau vaia buaina cihte pen a hun tawh kituakin hong bei lel ding hi. Ka meltheih ngei Lusei khat Lalbuaia kici in Tedim pau siam lua kisain zo la, zawlna awi thei a, dawithoihna phuisamna teng zong thei khin hi. Hnahlan khua Paite tangval nih vai ciah zong khua mual a tun ciangun Lusei pau vive tawh kiho ahih lam uh thei pan uh hi ci-in kigen hi.\nKhanglui lungsim kipua nawn loin tu hun khangthakte in Zo mi khat leh khat pen pau kisin tuah ding a kulna kitheita hi. Khristian lungsim man tawh a ngaihsunte in lah Pasian hong piak kampau khawng kisimmawhsak, kideidanna peuh suahsak cih pen Khristian vai lo lua, kha vai lo lua kisa ciatta hi. Mi piang thak ahi Mikang misawnarite i Zogamah hong pai uh a, i Zolai, i Zo pau hong puahsak uh a hih mah bangin ei zong Jesuh Khrih sungah a piang thak, Kha Siangtho tawh a dim hi’ng a kicite in pau khat peuhpeuh pen theih sawm ding, siam sawm ding kisam hi. I siam loh pen zumhuaizaw bek hi. Pentekoh ni bangin suakta takin zat ziahziah ding hi lel hi. 1960 pawlin Halkha mi Sia James Sangawi in Zangkong khuapi panin Tedim pau, Lusei pau leh Halkha pau tawh Nipi sim thukizakna khat hawmkhia ziahziah hi. Hih bang lungsim pua thei ciat lehang Zo suante in tang kam i cihcih pen hong piang pah ding hizaw hi.\nI minam buppi in Mikang laimal nam khat zang i hih manin hamphathuai lua hi. Kawlgam, India leh Bangladesh gam dong takin laimal kibang Roman Alphabet zang i hih manin kampau i zat ngei loh nangawn zong Lai Siangtho leh la bu pen laimal kibang tawh kigelh, kikhen a hih manin i sim thei pah lel hi. Kawlgamah Zomi Baptist Convention pawlpi sungah kampau nam tampi kizang hi. Ahih hangin gambup khoppi vaihawm ciangin lasak dingteng Halkha, Falam, Tedim cih bang tengkhia uh a, tua pen kisa thei ciat lel hi. I kiho pah thei loh hangin la pen kisa thei pah lel hi.\nMinam khat a hih hangun Bodo minamte pen Assamese laimal a zang pawl leh Roman laimal a zang pawl ci-in pawl nih kisuah uh a, nakpi takin kisia ngei uh hi. Tu nai diakin Meiteite zong Bengali laimal leh Meitei Mayek a deih pawl cih bangin pawl nihin kikhenkha uh a, kumpi vaihawmte nangawn in haksatna tampi tuak uh hi. Zosuante in Roman laimal Zolai suaksakta i hih manin tu huna computer a hong kibawlkhiat ciangin zong nawngkaina om het loin USA, UK, Japan leh Thailand a om Zo mite leh Zogama omte pen manlangin lai i kikhak ziauziau thei pah hi. Zo suante pen innkuan khat i hih mah bangin laimal nam khat zang i hih manin a hampha lua hi hang.\nLai Siangtho nei minam i hi pha diak hi. Leitungbup Lai Siangtho Nasepna lam a saite in leitung kampau khempeuh tawh Lai Siangtho tei ding a hanciam uh hi. Tua pen Pasian thu in leitungbup a zelh baih nading ngaihsutna hi. India gamah kampau 1652 val om ding hi ci-in ki-ummawh hi. Kampau khat a zang mihing tulza tampipi a pha nangawn in amau pau tawh Lai Siangtho a ngah zawh loh laitakin Zo suan sungah kampau khat zang tulsawm ciang khawng bek a pha kampau nangawn tawh Lai Siangtho bup kitei a, kikhen hi. Zopau sawmnih val tawh Lai Siangtho kitei a, kikhen khinzo hi. Pasian in Zo minamte pen Ama gam nasem ding, misawnari nasem dingin a hong puah nuam diak khat a hi ding hiam cih hong ngaihsunsak hi.\nLaipil minam i hi hi. Tanglaiin Zo mite in lai nei ngei a, tua pen savun tawh kigelh a hih manin ui in tuah mangsak hi ci-in tangthu kigen hi. Mikang kumpi hong khan tawh kitonin nitumna gam mah panin Pasian nasem misawnarite hong tung pah hi. Amaute tung panin tu-a i zat Roman laimal pen i ngah hi. I ngahna pen a sawt lama i gen ciangin kum za khat cing pan hi. Tua hi napi-in Zo minam pen laipil, lai siam minam cih theih ding zahin lai lamah mai i nawt hi. Mizoram pen India gamah lai sim thei, lai gelh thei ciangciang ciamtehna ah nambat nihna hi kici hi. Tua bangin Chin State zong lai pil a tamna, sang lam a khangto gama kigen khat hi zel hi. Manipur gam mualtunga om Zo minamte zong lai lam a hahkat, lai pil minam kisuak a, tua hangin kumpi nasepna Manipur pua Shillong, Guwahati, Kolkata, Bangalore, Mumbai, Delhi cih bangah tampi tak i om hi. Thupha ngah minam i hi gige hi.\nHih bangin i ngaihsut ciangin thupha ngah minam i hihna pen gen ding tam semsem hi. Nasep silbawl a hahkat, a citak, a takkhah, a phincil, “hawm sem nungta, nebum si” ci-a a cingh, “zuau in a khap tawn” ci-a zuau a gen nuam ngiat lo, thu manpha leh la manpha a kemcing ngiat minam i hi hi. Tua hi a Topa in leitungbup ah Ama khuavak a tangsak dingin Israel minamte a teelkhiat bangin Zomite zong Ama vangliat nading leh minthan nadingin a hong teelkhit minam khat hi ding hi hang ci-in ngaihsut theih hi. Pasian in a hehpihna tawh Israel minamte a teel hi a, amau a piltuam, a siamtuam cihna hi lo hi. Ahi zongin Israel minamte in a kisaktheih ciangun Pasian in a zat theih loh bangin ei minamte zong Pasian hong hehpihna phawk lo-a ei leh ei khawng kingik, kitawng, kigensia-a i om khak loh nadingin thungenin i kidop ding kisam hi. I thuphate sim dih ni, guai! Khup Za Go\nPrevious: Nu Dim’ Nikhat Hunzat : Women’s Day 2012 Special\nNext: Norway gam leh minam ni taangthu


url: =30 March 2019 Dawi-te Hawlkhia ~ MUC\n30 March 2019 Dawi-te Hawlkhia\nMordecai Msimanga, kum 68\nTu quarter sungin Bostwana, Mozambique, Sao Tome & Principe leh Angola gam a nasepnate i za zo hi. Tu-in Zimbadwe gam pan Global Mission nasem khat ii thu i pulaak ding hi.\nGlobal Mission nasem Mordecai in, Zimbabwe gam Nkai khua-ah Pasian thugenna nei-in, tua lai-ah kum 35 a pha meigong numei khat in Mordecai kiangah kiangah va hawh hi. Zingsangsial a thawh ciangin puansilh lo-in khanglo den a, lau pipi-in tho den hi. Meigong nu in amah leh amah zong kithei zo lo-in, lamdangsa-in Mordecai kiangah a thupiangte va pulaak hi. Mordecai in tua bang thupiang za ngei hi; ahi zongin bangci bang hiam cih pen tel zolo hi. Dawi nasepna ahihlam theitel hi. Numei kiangah “ Khrih na um hiam?ci-in dong hi. Na up leh thungen ding hi hang, ci-in hopih a, Khrih in na thuak gimna panin hong damsak ding hi, ci-in pulaak hi.\nTua numei in Khrih, Honpa leh Tanpa-in sang a, pawlpi mite in ni 3 sung thungetsak uh hi. A ni 3 ni ciangin Mordecai in tua numei bangci hiam ci-in va dong hi. Ni 3 sung bang mah piang lo hi; hoih ing. Zingsang ciangin ka puan kisuah nawnlo hi,” ci-in pulaak hi.\nTawlkhat khitteh tua numei kituiphum hi. Tua a kipan dawi in bawlsia nawnlo hi.\nZimbabwe gamah dawi vei mi tampi om hi. Mordecai in Adventist om nai lohna munte-ah thugen in, dawi vei mi tampi tuak kha hi. A nasepna Matopo huam sung khua khata om Sunday biakinn ah thugen dingin kisam hi. Tua munah khuk natna nei numei khat aa ding thungetna nei hi. Jesuh min suangin ci-in thu a nget ciangin tua numei in lei-ah tuksuk hi. “ Tua a kipan dawi in tua numei sung pan pusuak khia hi; tua khit zawh bang mah natna nei nawn lo hi. Mordecai in kum 68 pha khin a, tua dawi-vei in damna ngahin tu-in Adventist sungah kituiphum hi. Mordecai in dawivei mite kiang bek hi lo-in, 2007 a nasep a kipan inn khat khit inn khatah pai-in, Sabbath thuman leh Jesuh hong kum kik ding thu pulaak kawikawi hi.\nTua bangin a nasepna panin mi 16 kituiphum uh hi. Pawl dang pastor khat zong SDA sungah kituiphum a, SDA pawlpi khat kiphut thei suak hi. Mordecai in Zimbabwe leh South Africa tawh kigamgi khua khatah kumpi sanginn khatah Pasian thugenna nei a, tua sungin dawi vei mi 8 damsak hi. Tua bangin Pasian thugen a neihna-ah singlamteh tungah Khrih kikhai lim a muh lianleh, kum 48 a pha dawi vei numei khat thakhatin diangkhia-in inn pua-ah taikhia hi.\nKikhop man khit ciangin tua numei in sanginn nunglam mun khatah na lum hi. Taangvet lo-in misi bangin om a, inn sung lutpih kik uh a, sualtungah lumsak uh hi. Mordecai in numei 10 kim bang kaikhawmin, lasakna leh thungetna nei khawm uh hi. Jesuh thu a gen laitakun tua numei hong tho-to vat kik a, kitom gawp, sual tungah kisuk gawp hi. Dawi in nusia nuam hi, ci-in Mordecai in gen hi. “ Thu i ngen ding hiam” ci-in Mordecai in a dot ciangin tua numei in bangmah dawng kik nawnlo-in, sual tungah tanglo-in omcip hi. A sungah dawi om lai hi,cihna hi, ci-in a gei-a omte kiangah gen hi.\nPawlpi mite in lasa-in thungen kik uh hi. Jesuh min a lawh uh ciangin tua numei in hong thoto-in sual tungah kikhuk gawp leuleu hi. “ Thu i ngen diam,” ci-in Mordecai in a dot kik ciangin, tua numei in tanglo-in omcip kik hi. Tua bangin nitak 9 pan kipan zingsang nai 3 dong lasa, thungen uh hi. Giat vei bang lasa, thunget khit uh ciangin tua numei in Mordecai kiangah thungen ding in sawl hi. Tutna tungah tu-in tua numei in “ kong it Jesuh aw, dawi vei-na pan damna nong piak manin ka lungdam lua hi, ci-in kiteltakin hong pulaak khia hi. Nangma kiang kong pai hi; kei hong huh in. Hih mite bangin nangma nasem dingin hong thahatsak in, ci-in hong paukhia hi.\nTu-in tua numei in SDA pawlpi sungah om a, deaconess sem hi.\nTu quarter leitungbup Sabbath School sumpi, Mozambique gam leh Saotome Prince gamah kipuak ding hi.\nNung Sabbathin zaksaksa om bangin Sabbath 13 a cin ni, tu Sabbath, sumpi khiat ngei zah thum khiat ciat dingin i kihanthawn pha kik hi.


url: =Nunna Zaitha ~ JK Kam :: ZOMI DAILY\nNunna Zaitha ~ JK Kam\nposted on 16 June 2016 at 6:02 pm Lomkholna: Article, JKKam\nNaupang pasalno khat pen aneu tung a kipan in a ” leitung ah mi kamsia pen pa hi ing” ci in ki ngaih sun hi. Thagui natna nei a hih manin a khe hoihlo in, a ha te zong ki thuap ngeingai in kikim hetlo hi. A khangual pih naupang dangte lak ah kihel ngam ngeilo in a mah bek tang om den hi. Sang a kah ciang siate in lai a dot ciang zong dawng ngei mello in kuncip thei hi. A mah le mah mi bang kisa lo lua ahih manin thanem den hi.\nKhua khal hun bei in tuk hun hong ki pat kuan hun ni khat ni in, naupang pa’ pa in a vengte kiang pan a ngah singnote la in a tate khat in kukung khat ta inn nung huan sung ah suan sak hi. ”Hih sungno te hoih tak a khansuah thei penpen pahtawina letsong kong pia ding hi”, a pa in ci hi. A pa i pahtawina a man zong ngah nuam mahmah hi. A hi zongin a sanggam te in thalawp takin singno a suan laitak un aman bangthu hong ngaihsun laizang hiam cih leh,”ka singno suan bel a sawtlo in vul in si kik pah lel in teh” cih hong ngaihsun laizang hi. Tua a hih manin khat vei nih vei khawng bek tui buak in en kik zun kik nawn mello in nusia dildel lel hi.\nTawl khat khit ciang asing kung suan a va et kik leh, hoih pha takin khangin hing sitset atehno hong selin a sanggamte singno’ sangin khang zaw ahih lam amuh ciangin lamdang sa lua mahmah hi. A pa in zong a kamciam sa om bangin pahtawina tua naupang pa apiak kawmin, ” nang pen na gol ciangin singno lam pilna anei milian khat suak ding hi teh” ci in pahtawi in tha pia hi. Kipak mahmah in tha hong lawp ahih manin tua ni a kipan amah bek tuam om nawn loin a lawmte lakah hong kihelngam ta hi.\nNitak khat ihmu theilo in, tawlet (window) hongin khatang silsial a et kawm in, a sangsia pa gen ngei ” singkungte zan hunin khang ” cih thu hong phawk kha dihdih ahih manin a lupna pan thokhia in a singkungno suan en dingin inn nuai tuak suk hi. A singkung no kiang a tun madeuh in mi liim khat mu a, kua hi ding hiam ci in a etet leh, a pa na hi in ama singno suan pen abul pan puah a leiza pia a na a semsem na hi gige hi. Tua tak ciangin, ”ka singno suan a si ding a ka ngaihsut hong khangcingna pen hi dan hang ai ve maw” cih phawk in, thupiang khempeuh damdam in a ngaihsut kikkik ciang, a pa’ itna hong phawk a, a lupna tung pan ihmu thei nawnlo in zantha pai hong kap ngekngek hi.\nHunte damdam in hong kikhelkhel a mibanglo naupang thanempa zong singno lam mipil misiam hong suak lo bilbel hi. A hi hangin amah pen a 32na USA president hong suak zen mawk hi. A mah pen ”leengsawn tung tuang kawm a thu van zo pa” cih a pawhtawi gentehna na ngawn hong ngah hi. A min in ”Franklin D. Roosevelt” a hi hi.\nKum 12 a phak lai tak a ” Itna in nuntakna a ding in a hoih pen leiza hi” cih a pa’ kammal khat hangin ” Itna in nuntakna a dingin a hoihpen thaza” hong suak a hih manin tua ”ITNA” hangin a vulcip a maimang ding kimlai in leitungbup i belh le suan, gam thupi pen khat i president (kumpi) ciang hong suaksak to zo mawk hi.\nITNA IN I NUNTAKNA A DINGIN A HOIHPEN THAZA HI.\nLaisim mimal kim tung pan in mi a thahatsak itna kammal a gen khia thei tek dingin Pasian in thupha hong pia tek ta hen! Deihsakna le thangah mahmah na tawh, JK Kam (ITNA LEIBA)\nPrevious: Zomi ten Joshua kisam\nNext: Zomi sungah khelhuai ngeina le ngaihsutzia hoihlo pawlkhat\nZomi te’ Zudah Siakazoh i hihkhak ding lauhuai\nKL, Wangsa Maju vengsung ah Motorcycle tuangin sum asuhsakzel guta mi 2 kiman\nTedim khuasung innthak kilam te thunei te’n en kawikawi


url: =A khangtote gamtat dan ~ Hau Za Cin :: ZOMI DAILY\nposted on 9 January 2016 at 10:25 am Lomkholna: Article, Hauzacin\nFrench mipi in etiquette thupisak mahmah uh a, English te in manner thupi sim mahmah uh hi. A theipen, a siampen, a zangpen, a ciingpen cihna hilo in mite gamtat luhek zia i muh ciang i etteh ding zong om hiveh aw i cih hun om a, tuate phawk kikkik na dingin kong zawng singmat suk gawp ding hi. Kei theihna ciangah kei khanna kim leh pam pen leitungah a khangto pente mun leh tenna hilo cih ka tel hi.\nTua manin khuapizaw ka zin ciang ka kisin ding ka mu thuah zel hi. Minam dang ka tuak khak ciang ka etteh ding na omzel a, ka kisin zel hi. “Eh, tua bang hizaw maw” cih hun tam hi. Khua leh tui peel a gamvak khiat pen meetna tampi om a, eima khua ah nuamtak sa a i om hunte i phawk vangvang hun zong om hi. I khualzinna leitung kici hiven, tuakkhak thu themthem kikum leng hilo dia.\nTuipi gal kan a civilization huih dik masa, kalsang suan masa minam lakah i bual khak sunsun ciang seem… i kisin ding diil keei hi. A lamsau i theihpak loh Auto-Teller Machine cihna a hileltak ATM khawng pan sum hong pusuak deldel ciang lungsim hong tawldamsak mahmah napi i ngaihsutna zong hong vaksak gawpgawp sa mawk ing. Amau vanzat sang a nuntakzia, a gamtat zia uh hi lungsim hong sausak!\n1. Lamgei ah zun thak pen khualam ah phamawh hetlo napi gamlam ah kizang thei hetlo hi. Zang ngei ung cih zong kigen nuam phalo hi. Amau a thakna ding mun kibawl ah thak ding hi cih ngaihsun uh a, tua bang tawh na khangkhia uh ahih manin a tuabanglo pen lamdang sa uh hi. Tua pen a kilawmzaw na hi takpi hi.\nUtna peuh ah lamphung lam ngat pahpah pen uital zunthak lua deuh a, khua lam ah zong tua bang zang thei leng ‘A Khangtote Gamtat Dan’ a zui kihi dinga, ei zong a khangto hi ding hi hang. Zunbuk ah khutsilna ding tuikai om pahpah a, tua ah sillo a pusuah pen ‘mawhna’ ahih loh hang mawhna zaha khialhna in ngaihsun uh hi.\n2. Awnghawh ciang en nidangin ciangkang kizanga, tuhun ciang tui kizangta hi. Tuipi gal gamte ah ciangkang zanglo, tui zong zanglo, laineel (tissue paper) zang uh hi. Tui zah in a siang taktak diam, themcik a banglai kha diam cih hong ngaihsun sak hi. Mikang nungak, sen nungak ngo deldal siang kilhkelh a kimu, a mai a vun khawng uh no sitset te zong laineel mah a zat uh leh, guai, themkhat a bang kha laitam cih khawng e… ha ha ha…\n3. Annek ciang khualam ah bel khut mah tawh kibak ziahziah lel in, ciamnuih siamte bangin ‘pianpih sikkeuka’ ci ziau lel in nop mahmah lel hi, khut dim in ann bak leng gil zong dim hanhan. Ahi zongin gamlam ah mite in khut tawh ann na ne nawnlo, sikkeu, sikkeuka, temta, ciangkang cih khawng tawh na hih setset mawk uh in, ei a zat ding hong nuampha mello hi.\nVoksa ngial bang bel khut mah tawh deihtak hum dingin tua ciang ne leng limdiak se hi. Amau gam lamah tuate zat theihloh mawk in ‘gilvah’ hi pong in, ‘lim mahmah’ cihna ding a limna teng kikantan kha hi. Ahi zongin ‘ki khua ah zin ki nek ne’ cih phawkloh lah phamawh mawk hi.\n4. Lengla do ciang amau gamah kitutpih, kihoho, ciamnuinui cih khawng om mello in, khua lam ah bel sun thapai zong hun kinei lel ahih cianga kigualnuam mahmah lel hi. Ei zong mi kiangah vak nuam hileng ut banga kivak theilo, mi zong ei kiangah hong vak pahpah ding uh kideih khollo, eimah beka hun zat nop hun cih khawng kithupisak ta himawk in, ‘zin leh leng’ pen hilhkholh, theihsak masak ahih kei leh kideih masa khollo hi.\nKhua lam banga annek lai tuak leh ;hong nekpih vuau; cih ding hipahpahlo ahih cianga kimawkvak mello hi. Cimvak, cimphawng cih bang kitamzat thei khollo hi. Tua bang ahih leh mi kiangah hilo in sumbuk khawng, niangtui zuakna khawng, tui bualna mun khawngah hun zat ding na hizaw mawk hi.\n5. Kizep dan zong khualam ah bel a taw kiphopsa zong kizangzang lel in, a liah ding teng a kidawk kei nak leh, gam lam ah bel tua bang kizang theilo hilo napi kizang utlo himawk hi. Amau gam ah amau tua bang a zatloh uh na sawtta a, ciamnuih bawlna, leh a tuam vilvel a zat utna ahih kei leh ngeina in na zang nawn mello uh hi. Puansilh ding zong a mel kituak ding na khinkhai mahmah citciat uh a, a kituaklo silh ding ut mello uh hi.\nTua pen a min phuak siamse uh a Fashion ci se uh hi. Khua lam ah bel a san i neih leh asan silh, a kang i neih leh a kang silh, a vom i neih leh a vom silh hi mai a, ol mahmah hi. Bang hang i nuntakna hamsa sak ding i hiam? A kilawm, a kituak, a siangtho, a limci ding zonna, lunggulhna, deihna leh hanciamna hang hi. Tampi om hi. Gen khin zo pak kei ni. Tua bang hun ciang bangcih ding?\nEtiquette leh Manners:\nEtiquette in ‘bang puan silh ding’ cih hong hilh a, manners in a silhlo na lawmte kiangah ‘bangcih ding’ cih hong hilh hi. Mopawi ah pyjamas silh in kihel lecin hong kilawm hetlo ding hi. Suit and tie hileh bel hong kilawm pah setsat hi. Kikhopna ah nasep puan tawh kuan biambuam lecin a kilawmloh mah bangin nasepna ah biakinn puan tawh kuan lecin kilawm tuanlo hi. A dan om cihna hi. A mun leh a hun om cihna hi.\nSen te zatdan ah annekkhop ciang a kham nunung penin ankuang a zuut ding ciang midang kiangah ‘nang gai in’ ciin pia masa ding hi kici hi. Midang pia masalo a amah bek in gaihsuak pah pen ‘uisan’ vai ci uh hi. Kawlte ngeina ah annek ding ciang kianga te suah masak ding pen ngeina hi. Tua zuilo a an bak pah pen ‘uisan’ vai hileuleu hi.\nAmerica te dan ah zinpa in ann a kilui teng a gaih teitei ding hi. Ahang – ann kilui, ann kipia pen lim mahmah hi cih lahna ding hi. Tua te pen etiquette hi a, ‘ngeina’ ahih kei leh zuih teitei ding, zat teitei ding ahi hi. Inn lamah zong tua bang om mah veh aw, bang teng ahia? Ankuang ah upa pen in an a bak mateng kuamah in bakloh ding, ute tutphah pia ding, etc. Etiquette tampi khualam ah zong om hi.\nZuih teitei ding, ngeina, zatdan, code of conduct hilo in, ngaihsuttawm thusiamna tawh a kilawma gamtat ding ahi hi. Mikhat in na hong pia, ‘lungdam’ cih pen gen teitei ding cih omlo hi, ahi zongin cihloh pen thusiamloh vai, ngaihsun theihloh vai ahih manin ‘manner neilo’ cihna hi. Mawtaw sungah putek khat ding in nang tu kenkan cih kilawm lo a, na tutna awn lecin tua pen ‘manner’ hi. Thusiam taka nungta cihna hi. Nek ding hong kilui pen lim in lim kei taleh ‘lim sa ing’ na cih pen a luite lungdamna hi a, lim nasa kei phial zongin thusiamna hi in ‘manner’ ahi hi.\nEtiquette leh Manner zangsiam peuh leng khualam hi hen aw, gamlam hi hen aw, koi lai koi gam ah kihtak ding, nopmawh sak ding omlo hi. I theihloh a om leh theihsawm ding, i sinloh a om leh kisin ding hibek a, i theihsa i sinsa pen zatzat ding hilel hi. Tuate in mite mai leh eima nuntakna ah lungdamna, lungnopna hong pia hi.\nSin nuam, theihsawmlo a ‘ko cih dan hi kei’ cih lungsim a om leh bel koi mun koi gam peuh ah maizum kituak thei a, maizum i theih kei leh zong mite in hong nuihsan thei ding hi. Theihloh pen haina hipahlo a, theih theihloh, zuihtheihloh, kisinnoploh cihte pen haina namkhat hithei hi. A haite pahtawina omlo a, a pilte kipakta in ki etteh hi. Hau Za Cin\nPrevious: Tg. Pau Lawm Khual (Ngente, kum 24) sihvui hunbawlna\nNext: ZAM Thupuak :: 10 January 2016 (UNHCR Meeting kinei)\nPu Sakuh le Gul hon te Night Club\nHi thei veh aw ~ Tdkhen\n2015 kum Zomi te kipumkhatnang’ kalsuan zia ding


url: =US gamsung khualzinna pawlkhat – 49 :: ZOMI DAILY\nUS gamsung khualzinna pawlkhat – 49\nposted on 20 February 2016 at 8:00 am UTC+9:30 Lomkholna: Article, Awnzapau\nHih tunnel kici mawtaw pai nading aa leinuai tuinuai vutlet a mawtaw lampi kibawl pen, Engineer Ole Singstad in design bawlin kum 1934 kumin a masa pen akituamcip mawtaw lampi (tube) lamh kipan hi. Kum thum khit 1937 kum ciangin mawtaw kipai sak hi. Hih tunnelte a thumin Hudson gunnuai a pai ahihi. New Jersey lam pan maikim a kilut ahih hangin New York khuapi a tun ciangin nihte a kizom hilhelin ki-letkhia napi, a saklam penpen tunnel pen innhuangpi (block) nih bang a dangte gel tawh kigamla in suakkhia hi.\nA taktak in a khatna leh a nihna sep ton ding a, a ngaihsutsa uh ahih hangin, a nihna pen 1938 kum ciangin tawmvei khawl bawl a, 1941 ciangin kipan kik leuleu hi. Kum 1945 February 1, ni in a nihna kihong hi. A thumna lam ding ciangin kithukimna om thei pak lo ahih manin tawlpi sung mah ki-ngak niloh hi. A tawp khakna ah mawtaw hong tam semsem ciangin hong kisam semsem a, lam thuah lohin phamawh hi. 1957 May kha in a thumna hong leuleu hi.\nLocale Weehawken, New Jersey and Mid Manhattan\nMaintained by Port Athority of New Jersey and New York\nTotal length 7,482.0’ (North tube)\n8,216.0’ (Center tube)\n8,006.0’ (South Tube)\nVertical Clearance 13.0’\nOpened December 22,1937 (Center tube)\nToll (East bound) Autos $8 in Cash, $8 peak with\n(E-Z Pass), $6 off-peak with (E-Z Pass)\nClifford Milburn Holland Tunnel\nHih tunnel min pen US a mi minthang gam makai, kumpi nasem ulian leh a khua kim a hero cihte min pua lo in nidang a, a om ngei nai lo akiseh ngei nai lo a leii lampa ngiat Chief Engineer pa min vawh in kiphuak ahihi . A tungg a patin, Hudson River Vehicular Tunnel ahih kei leh The Canal Street Tunnel cia ki-minvawh ahihi. Hudson gunnuai\nmah a kipaisak ahi a, Jersey City leh Manhattan kipehsak tunnel ahihi.\nKum 1920 in lamh kipanin 1927 ciangin mansiang hi. Atung a pulaaksa mah bangin engineer makaipipa min pua akilam hi a, ama nuntak lai (1883-1924) in kimanzo nai lo in sihsan hi. Tunnel designer minthang mahmah Ole Singstad mah ii design a hihi. National Historic Landmark in 1993 kumin kiciamteh hi.\nCarries 4 lanes of I-78\nLocale Jersey city, New Jersey and Lower Manhattan\nTotal length 8,558.0’ ( Westbound ) 8,371.0’ ( Eastbound )\nVertical clearance 12.5’\nAADT 95,063 (2007)\nOpened November 13, 1927\nToll (Eastbound) Autos $8 Cash,$8 peak with\nBaihtakin Khualaizang Vutlet Lampi (Midtown Tunnel) zong kici hi. Ole Singstad design suaih mah hi leuleu hi. East River gunnuai kantan in kilam a, Queens huamsung teng leh Manhattan huamsung teng kimatsakna vutvang lampi (tunnel) ahihi. Akizom hilhel a kivutvang hi a, vang khatah mawtaw lam zing nih tuak kipaisak hi. November 15, 1940 in kihong hi.\nCarries 4 lanes of I-495\nLocation Manhattan, New York and Queens, New York\nMaintained by Triborough Bridge and Tunnel Authority\nTotal length 6,414.0’\nVertical clearance 12’1”\nAADT 81,607 (2007)\nOpened November 15, 1940\nToll $5.5 as of July 12, 2009 (Both direction per car\nin cash); discount available with (E-Z Pass)\nNorth America ah gunnuai a kivutvang mawtaw lampi lakah a sau penpen ahihi. Long island sung a om Brooklyn leh Manhattan huamteng kipehna tunnel hi a East River nuai ah kivut hi. A tungg lai in gunnuai lamah paisak lo in Brooklyn leh Manhattan lei bangin leii lianpi khat lam ding acih uh ahihi. Pawl khat in Manhattan Skyline hoihna teng liah ding hi ci’n thukim lo uhhi.\nA tawp khakna ciangin gal hong piang leh zong ih do kikna ding nawngkai ding hi ci in The 32nd President Franklin Delano Roosevelt in galkap uliante tungtawn in order a piak bek ciangin athu siang hi. Tunnel nih a kizom hilhel in kipai sak a mawtaw lampi zing nih tuak nei hi. Designer zong Ole Singstad mah hi zel hi. 1950 kumin kihong hi. Tu laitakin I-478 in tawn hi.\nLocale Manhattan, NY and Brooklyn,NY\nMaintained by Triborough and Tunnel Authority\nTotal length 9,117’\nVertical Clearance 12’\nAADT 51,064 (2007)\nOpened May 25, 1950\nToll $5.5 as of July 12,2009(Both directions per car in cash)\nPrevious: Tedim Khua leh Zomi ~ Pu Zokhai\nNext: Suahtakna Koi Ah Om Hiam? ~ Hau Za Cin\nKLCC gei ah singkungpi banghang apuk hiam?\nDr. Cing Pum Neam Operation ki bawltading (Update 18 Nov)


url: =Tuni Pasian Kammal (April 12, 2018) :: ZOMI DAILY\nTuni Pasian Kammal (April 12, 2018)\nposted on 12 April 2018 at 10:18 pm UTC+8 Lomkholna: Biakna, Kammal, News\nTopa longal neihdang nei lo ka hih manin ama tung bekah lametna ka nei hi. Amah a muangte a dingin Topa a hoih hi. Lametna ding om thei lai ahih manin phunphun huai dek lo hi.” (Kahla 3:24-25, 29 TDB)\n1) Leitung miten Pasian um mahmah i kicih hangin a tawntungin Pasian bek maingat tinten zo ding kitawm mahmah mawk hi. Hehna ding khatpeuh, dahna ding khatpeuh maizumna ding khatpeuh mi pampaihna khat peuh i tuah teh kam khat zong paulo phunlo ding mi kitam khollo ding hi.\n2) Ahi zongin tuate kawmkal mah panin Topa bek mah honghuh ding cih ama tung bekah lametna nei-in Topa bek mah muangin hi leng, amah a muang mite tungah Topa hoihin a hoihna hong kilangsak tawntung hi.\n3) A tawpna ah Topa bek mah muangin ama deihna bangin gamta napi-in ei ngaih sut dan hong pian kei phial mahleh zong Topan ama deihna khat om hi cih lungmuanna, khamuanna khat teitei hong pia veve hi.\n4) Bangbang ahi zongin tu ni’n na maban ading na ngaih sutna bangin hongpiang lo-in na maban kikhak nasa kha hiam? Bangbang ahi zongin Pasian mah muang tentan photphotin phunphun nai kenla Topa tung lametna nei photphot in. Pasian in na masuan ding lampi tampi nei cih mangngilh ngei kei in.\n5) Ama hun ngak siamin ama hong pina bangbangin zui peuhpeuh leng ei ading asia ding gel ngeilo cih phawk tawntung ni. Topa hong tonpihpihna ah zui siamin amah a muang zo tawntung dingin mimal kim Topan thupha hong pia kim ciat tahen. Amen\nPrevious: Kanu leh kapa that na hihi\nNext: Johor Baru ah kumpipa in sum hawmding cih thuthang hangin Shopping Mall ah mi dimzihziah\nKikhemkhem nawn kei ni ~ Lian Tuang\nA Mawknapi Huihpi Nungdelh bang (Vanity and Grasping for the Wind)\nUS, Tulsa khuasung ah Zomi Pasto leh laithei mikhemkhem pawlkhat\nEaster Sunday Message: Na dam hiam? Zeisu in Dammaw hongci hi ~ Sia Pau Khai\nTedim Khua Zuun Kik Dihni (2) ~ Khup Khan Thang\nA Thokik Zeisu kammal masa 7 te ~ Sia Pau Khai


url: =Khuado Pawi Thu ~ Siam Khaute :: ZOMI DAILY\nposted on 11 October 2015 at 7:59 am Lomkholna: Article, Khuado, SiamKhaute\nThumasa: Tedim gam sungah Khuado a kizat ciat hangin, lasak akipan gamtatnate kibang kim lo hi. Bang hang hiam cih leh, omna mun kikhat lo ahih mah bangin ih omna mun tawh kituakin gam min, khua min, lui minte tampi-in phuisam, lasak leh gamtatna ah kizang ciat hi. A kibang lo nengneng a om hangin, Khuado ngeina kician omlo hi ci-a ngaihsut ding hilo hi. Khuado thu ih gen a kibat kim lohna zong athupitna mahmahna hi zaw hi, ci-in ngaihsut ciat ding ka deih hi.\nKhuado pawi ih cih pen Zomite pawi neih thupi pen leh lim zat pen ahi hi. Hih pawi pen tuuk anlak khit ciang kibawl ahi hi. Khuado pawi bawl hun leh Vaite pawipi “Diwali Puja” leh Kawlte pawipi “Mithuun Puai” bawl hun kituak a, Khuado pawi ih bawl zia tawh kibat mahmahna nei-in mei kide tek hi. Kawl leh Vai ten “Khuaimeivak” de-in, Zomite in “Meilah” ih de hi. Hih panin Zomite pen minampite mah banga ngeina zia leh tong kician anei ih hih lam kilang mahmah hi.\nTua banga ngeina zia leh tong kician anei minam picing kihi napi in, minam picing hong hisak ih minam pawipi Khuado ih neihna natawm a theilo tampi ki-om ding hi. Minam pau, lai, ngeina, pawi leh khanglui vante kician a neilote minam picing kici theilo ahih anin a it lo, akem lo, apuah lote minam khangto suak ngeilo hi.\n1. A khiatna:\nKhua cih in khiatna anam tuamtuam nei hi. Pasian genna –in “Khuavak” kizangin, Dawite genna in “Khuazing”kizang hi. “DO” ih cih in zong khiatna nam tuamtuam mah nei-in, a sia lam leh ahoih lamin kizang khawm thei hi. Ih it ih ngaih hong zin, hong lengla aom ciangin zin do, lengla do ci-in “Do” zatna mun ah om mah bangin, hong bawlsia thei dawi leh gaalte I sim ciangin zong “Do” ci-in zatna mun mah om veve hi. Zomite in “PAWI” ih cih pen Mikangte in “Festival/feast,” ci-in, Vaite in “PUJA” ci-in, Kawlte in Puai na ci uh a, Luhseite in “Kut” na ci uh hi.\nTua panin Khuado pawi pen thupha hong guan Pasian dona, lungdam kohna leh thupha ngetna pawi hi-in, a lang khat lam ah hong bawlsia thei dawi leh kaute lak pan kisiansuahna dinga dawi leh kaute hawlkhia a dina pawi hi hi.\nKhuado pawi ih neih zwh kum za guk(600) peuh mah sawt khindingin ki-um hi. Khuado pawi pen khangthak ngeina zui-in Manipur gamah Tedim Chin Cultural Club makaihna twh October 11, 1969 kumin Tangnuam khua-ah zat kipanin, Mizoram ah Zomi Society makaihna twh November 12, 1994 kumin Sairang, Tlawnglui ah kizang hi. Tuipi galkai Zomite’n Singapore Zomi Innkuante makaihna twh 1995 kum panin Singapore khuapi ah “Leitung Bup Zomi Khuado pawi” min vawhin zat hong kipan to-in, tu ciangin leitung bup ah Zomite omna peuhmah ah kizang kawikawi ta hi.\n3. A zat hun:\nKhuado pawi in “NI” neilo-in a hun bek nei hi. Ahi zongin ahun kum simin September leh October khasung hi hamtang hi. Bang hang hiam cih leh Khuado pawi in tuk hun anlak khit ciang a kibawl hi a, kumkhat leh kum khat khua khat leh khua khat anlak hun aki tuah lianlian theih loh ban ah khua sungah mipite om kim hun ding tawh kigel a, kibawl ahih manin ani kiciang tan lian thei lo hi. Ahi zongin Khuado ni ding leh vai khempeuh tangpi tawh kisai ahih manin hausa leh upate in agel loh phamawh hi. Upate in atunga ih gen Kha sungin nikhat seh phot uh hi. Bang hang cih leh khualzin gamvakte tua sungin hong tungkim theih leh cih deihna ahi hi.\nLam khat panin Aizawl dan khawng ah khuapite ah Khuado pawi ni ding kician khat seh a kipsak pen akilawm lahna om tuanlo ding hi. Bang hang hiamcih leh Khamtung nuntak ngeina dan a anlak cih bangi omlo hi. Tua hih mahbangin Mizoram ah Zomi Culture Society in 1998 kum paninKhuado ni dingin September 25 ni sehin kipsak hi. Manipur Zomite in bel October 2 niseh uh hi. Bang hang hiamcih leh October ni 2 ni pen India makaipipa Mahama Gandhi pianni phawkna ni holiday hi-in mi kimin hun awng a neih ni khat ahih man ahi hi. Ni khat ni ciangin Zomite in ani kituakin Khuado pawi a zat ni uh hong tung lai dingin ka um hi.\nKhuado pawi pen ih Zomite pawi thupi pen leh lim zat pen ahih mah bangin hihna, ngimna deihna tuamtuam tawh akidim, anuai a bangin tunkham tampi nei hi. Kum khen Pawi: Zolai simbu sungah “K Khuado pawi kumkhen pawi” ci a akisin mah bangin Khuado pawi in Zomite kum khenna hunpi khat ahi hi. Hih akitelna dingin khangluite’n “la ih cihin thu hi”, acih bangin Khuado pawi a kisa la dawng khat en lai le hang:\nKum kikhen e sawlkha dang e, zin in avang khua zong hen aw,\nZiin in avang khua zong hen aw, sian sung tui bang siang heh aw.\nTukawl tawi kum khua ih khen a, Ningzu khum lai aisa aw e,\nNingzu khem lai aisa aw e, khan kumsawt ciam lai leng e.\nHih la in Khuado pawi pen Zo kum leu leh Kum thak khenna ahih lam kician sak mahmah hi. Tuhun ciangin Mikang hun khenzia Gregorian calendar zui-in kum lui beina December 31 ni leh kum thak kaina January ni 1 ni dan ih zuih zenzen hang Zo kum lui leh kum thak khenna ni Khuado ahi hi.\n4. Anlak pawi:\nKhuado pawi pen anlak pawi zong kici thei hi. Bang hang hiam cih leh Khuado pawi in tuuk an lak khit bek cianga akibawl leh tua an thak khai thakte muanga akibawl hi a, kum khat sung tawntung ih khawh ih cinnate pana hong piang thupha khai leh an tuamtuam aihna leh tuate hog pia, hong siam pasian tungah lungdam kohni leh hong tungding kum thak ah vangphatna leh inn ma lo ma ahoihna dingin akizang pawi ahi hi.\n5. Khuai lak pawi:\nKhuado pawi cianga a minthang mahmah khat pen khuailakna hi. Khuado khuailak ih cihciangin a kimawk lak hi lo-in, khuaibu(khuaipheng) panin hong tung ding kum, kum hoih ding maw, sia ding; kicidam ding maw, kina ding cihte theihnopna a aisanna in akizang ahi hi. Khuaibu leh anote omzia panin kum thak sungah maban ding kithei ci-in khangluite in ngiahsun uh hi.\n6. Meidet pawi:\nKhuado pawi akilawm sakpi pen meidetna hi hi. Khuado minasa pen meilah lak ni-in kizangin “Meilah lak ni” a ci zong om hi. Hih meilah te pawi sung tawntung kilim zat mahmah hi. Dawi lehkaute dona (kaubetna neidetna) a kipan khawsiam pasian avaak tawh dona in zong akizang, akitang sak, akivaak zihziah ahih manin khuado in mei det pawi zongcih theih hi.\n7. Siansuah Pawi:\nKhuado pawi pen siansuah pawi zong ahi hi. Ih pu ih pate in mihingte a nasak, asisak leh mihingte tunga tuahsiatna tuamtuam atungsak pen dawi leh kaute ngawh uh hi. Tua dawi leh kaute tawh a tengkhawm hidingin kingaihsun lai uh hi. Khuado cianga “Kaubetna” leh Meidetna in a ngimpi pen zong mihingte abawlsia dawi leh kaute notkhia-a innsung, khuasung, gamsung siansuah ahi hi.\n8. Kigin ni:\n(a) Sagawhna: Khuado pen neihsa, khawisa, vulhsa teng tyawh hih theih zahin kibawlin vok kigo pen hi. Zingsang vaikhuan hun ciangin, lawm papite in a pawl pawlin vik go-in, nithum sung akhom ding sit tuam pah uh hi. Sa semna ah sakuang namnih omin, sasem papite in a vok khawite leh a langte tan ding tuak a khen ma-un amauteng khamkhop ding thuk masa uh hi. Tua pen Sakuang balnek kici hi. Vik vulhte leh a langte hawm pen sakuang hawm kici leuleu hi, sagil bawl kawm , sa sem kawmin zu lup dawn kawmin tang ziahziah uhhi. Tua lai takin inn nupite in ah inn tek uh ah tangsih nganhuan uh hi. Naupangte in khuag leh zam, daktal leh sialki tumin asisate phawkna in mualte hah siang uh hi.\n(b) Daihawhna: sate amin phetin asin alung, atuap leh akalte themno khat tek eukhia in sawm tangvalte in tua kum sunga misi anei innkuanpihte puak uh hi. Hih sa sungkuate pen misite adding a kikhoih tuam hi-in, sun lam ciangin nupite in zu khaihsa leh tangsih tawh tua sate kengin hanah misite valui uh hi. Hih pen daihawh kici hi. Asisa a innkuanpihte luguh sathau zutzut in zu leh sa, tangsih tah uh a, tua pen si annsuah kici hi. Khuado pen a sileh ahingte kizopna tawpna, kikhakna hunin kingaihsun ahih manin khuado ciangin mipawl khat lungleeng khawngai-in kapkap mai uh a, lazong hih bangin na sa khawm uh hi.\n(a) Dona lingling, di na lingling e, gual in kumkhua dona ling ling e,\n(b) Gualin kumkhua do nalingling e, do hanah nau bang va kap tange.\n(c) Ankuang umna: Daihawh nupite inn hon gtun kik masiah ann kineksan theilo hi. Nitak annkuang um dingin kikai khawm uh a, mi a kimtak teh , papi atal taak pen in zu kam khat teepin phihin phuisam hi. Tua khit ciangin, aban a baanin zu gual teep uh a, annkuang sa kuang umkhawm uh hi. (hihin ann nek thunget dan ahi hi). Ann nek khitcaingin ih Zongeina bangin ki-it kingaihna, kideihsak zia lahna in sabaak leh sangoi kibaak khengkhang in gualnuam thei mahmah uh hi.\n9. Kau betna:\nKhanglui ih pu ihpate hun lai-in misi aom ciangin a kha misi khua ah pai pah lo-in, innsung, innnuai, innkun leh sumtawng teng khawngah khudo masiah thamcip den dingin ngaihsun uh hi. Tua ahih manin misite agil uh akial mahmah dingin ngaihsutna tawh misi a om the kawsah, ann khai, lukhung ahh cih bangin kilui hamtang hi. Khangluite in misite pen dawite peh hi, ci-in ngaihsun uh hi. Tua ahih manin khuado sung a gilna laina a om lohna dingin dawi leh kaute notkhiat in kau kibeng hi. Ann nekna a man khit uh ciangin kaubetna dingin meilahte sau silselin lim takin tenin alom a alomin kihencip hi. Kaubet ding ciangin kon gsak leh kongkhangah meilah takna ding nahtang kuak kikoih masa phot hi. Hausapa inn ah pasal teng kikaikhawmin phit lem uh hi. Tua ciangin inn kimin meilah de ciat uh hi. Tualteekpa (siampu pa) in athau lawnin kaubet hong kipan pah hi. Tuatekpa khit ciangin midangte in beng thei pan hi. Kaubet pen pasal tangzang khat peuh in khut lang khat lamah meilah lom det kawmin tuga, heiga leh singkhuah bawk khat peuh tawi-in innsung tawng panin inntung innnuai innkawm teng bansat in:\n“Dawi hang kau hang aw, na zun na ek namsia, Na ni na kha cingta, na zi natate’n hong lametna sawtta, Na inn na lo ah ciah, zuan in”\nci-in hawkin kiko gamgam hi. Tua bangin innkawm teng ban satin inn kongbiang atun ciangin atuga daipua denna in, “A khebuuk, a ngaltak sat kha ing ei,” ci-in a meilah ken khen nih suahin, lom khat khang gawlah, lamkhat sak gawlah akuangsa in siatin nusia hi. Hih pen dawite hon glut kik ngam nawnlohna ding ahi hi. Tua khaubengpa mi thumin zui in khat in khuang, khatin daktal leh khatin thau tawi hi. Kaubet kipat ding ciangin thau khat vei lawnin, inn kong biang a tun ciangin khat vei lawm kik hi. Inn khempeuhah kau akibet laitakin tum theih tum mawh teng tumin, thau lanin kisa ngeingai hi.\nIn khempeuh ah khaubetna a man khit ciangin , sawm tangval tengin gua dawnah meilah siatin adesa-in khuang, zam leh dak tawh a honin hausa pa inn tualah kisutahin thum vei kimvial uh hi. Dena khaubetna kammalte mah zangin kizui kawmin awngin kiko damdam uh hi. Tua panin tum theih teng khempeuh tumin a lawhsa kammal teng mah lo kik zelin khuatual (tualbiakna) ah pai-in thumvei mah kimvial leuleu uh hi. Hihpen dawi neng khau neng bang neng peuhmah om nawn kei hen a cihna uh ahi hi. Sawm tangvalte khua sung ahong lut kik uh ciangin meilah tum bang teng hong lutpih kik theilo uh hi. Bang hang hiam cih leh, dawi nawhna lamah meilahte natwm nin bangin siangtho nawn lo dingin she uh hi. Meilah tum bangte khuanawl singdawn, phungdawn peuhah siatin nusia uh hi.\nMun khen khatah tua meilah atum bang teng kaikhawm uh a, meiphual sat uh hi. A khuatam theihtheih nangin sawlbawk tawh khuh uh a, meikhu a paikhiatna ding a laiszang mun khat vangsak uh hi. Tua munsan apan mikhu hongzam khiat ciangin siampipa in\n“SIM KUM pha hen na cih leh simah kai in, zokum pha hen na cih leh zo ah kai in, Khai gui kha gah kong ngetna hi, Zo kum kon ngetna hi. Sim kum kong ngetna uh hi. Tang bem kong ngetna uh hi. Min bem kong ngetna uh hi. Cidam ludam, kong ngetna uh hi. Tusawn tasawn kong ngetna uh hi. Khi awh pha tau bulh pha kong ngetna uh hi. Gal manglu sa manglu kong ngetna uh hi” ci-in phuisam hi.\nMeikhu pen khua sung lamah a kai lehkuasung kicidam ding hi, ciin khang luimite in upna nei uh hi.\nKaubet zawh lamna dianna teng aman ciangin, akihawisa khuaibu ladingin sawm tangvalte kuan uh hi. Tua khuaibu leh anote omzia panin kum thak sungah ann leh tui kham leh khial, nat leh dam a kipan tuahsiat tuahphat ding kihilna in ngaihsunin aisanna in a kizang ahi hi. Tua hi a, khuailakna pen kithupi sseh mahmah hi. Khuado khuai lakte pen zu(khuaizu) a neinam hilo-in no anei nam, mi adih thei nam, sing tungahih kei leh lei sunga akai nam tunpi, leh ngaltun, ngalthen, kuaimul le khuaithumte khuaibu kila pen hi. Tuaciang in khuailakna ah zat ding khuang khat, sial ki khat, daktal a kipua zo zahzah, zubeel peng siatsa belkhat, khuaisah zu a vekin , phitbu akibawl zahzah, nang lukhu kikeng hi. Zan puan ding leh azing cianga kizepna ding puan akoihcingte zong pua uh hi. Khuai lakna a akikeng zu pen Khuaisah Zu kici hi. Zute pen Hausa pa akipan ham upate in beel khat ciat asik uh, sawmtangval teng in zingsang lama adon, nitak lama akhiahkhoih uh zute hi.\nKhuai omna mun a tun uh ciangin khuai pen mei tawh kihal lo-in apiteng khut tawh khatkhatin manin ahih kei leh guataitep tawh tepin that khin masa uh hi. Khuaipi teng amat khit uh ciangin khuaibu pen akua ahih leh to uh a, apheng ahih leh phelkham uh hi. Khuaibu sungah a pheng dal sawm ciang bang pha thei hi. Tua khuaiphengte lak apanin ahoih a limci pen leh atak pen ciamteh uh hi. Tua bang a ciaptehna a bawl khit uh ciangin khuainote tungah saphuk;ai bang a apan dildel dam takin hawkkhia uh hi. Khuaino zawngkhal khempeuh zong paikhia in aetlawm lo khempeuh nul siang uh hi. Kum saanna ding khuaibu akisia lo dingin kang takin liakhia uh a, nang lukhu sungah koih uh hi. Hih khuaibu lakhiapa tualtekpa in thuneihna a piakpa bek hi thei hi.\n12. Khek leh ni:\nHih ni pen khuado ni nihna khekleh ni kici hi. Hih niin khuai tawh ai kisanin, nitakin annkuang sakuang ki-umkhawm leuleu hi. Zingsang khuavak tungin khuailate khuaibu tawh inn lam zuanin ciah uh a, khuasungah lut suak lo-in khawmualah kinga-in khuaibu tangpi tangta muh theih dingin sungkungtung ahkoih uh hi. Khawmuala khuailate neek ding dawnding khawsung pan nungakte in ann phel tunsa leh zu vapuak uh a, khuailate in khawmualah khuazangpi kim ngakna in la tuamtuam khuaila , mualbawl la, khuamualpi lae sain lamlam uh hi, khuazang pi a tun kim khit ciangin zu kitulh, ann kibaakin nuamsa mahmah uh hi. Tua khit ciangin tualteekpa in khuaibu sangin khuasung lutpih uh hi.\n13. Khuai tawh aisan na:\nKhawsung a tun ciangin khuaitawipa mah masa-in khuaibu pen tual biakna munlam manawhin kipaipih leuleu hi. Tua muna ana ngak upate in, “sanno na hih leh nakik in, miim leh sawmtang na hih leh hong lut in,” ci-in na kal uh a, tua leh khuaitawipa in,” sanpi sano hikei ing, miin leh sawmtang hi’ng” ci-in tua banga thumvei akikalh a kidawn khit uh ciangin lutsak pan uh hi. (sanpi sanno cihpen natpi nat neu cihna hi ). Tual a lut khit uh ciangin vialkhat kimkotin hih bang in khuaila sa uh hi.\n(A) Ngaltun e, ngalthen e, khuai aw e, kalo pam a khuai aw e, sim ngalthen, zo ngalthen,\n(B) Nang in kum khua na thei a kong dong e, ningzu a ken dong aisa aken dong.\nTua khit ciangin khuaibu tualsuang tunga akicing mawngkung tungah koih uh hi. Khuaibu tungah khawlu lam, khaw tawn lam gitin ciaptehna kibawl a, khuainote paan honsa-in koih uh hi. Tua khuaibu numei naupang leh nuoi naupaite et kiphal lo hi. Nitak lam ciangin upate in khuaibu veel uh a, khuaibu sungah khuainote inn a akhuhna a paan ana lamkik uh leh miinbem tangbem alamlam hi, ci uh in, kumkik ciangin ann kihau ding hi, ci-in ngaihsun uh hi. Khuaino asi peuh a na om lehkum kik sungah asi amang om ding hi hang , ci-in khuazang mite maban ding hilhkholhna in ngaihsun uh hi. Upate in khuaibu sial leh pha leh, mipi lungnop theihna dingin “Khuai hoih hi” ci-in pulak ping uh hi.\nZomite kumlui leh kumthak khenna , kumkhat sung tawntung ih sep ih bawlnate ah thupha hong guan ih Biak Pasian Kiangah lungdam kohna mailam adding thupha ngetna, siatna hon gtun theih dawi leh kaute tawh ih kipelh nang leh eimahmah ah ih hoih lohnate tek pana ih kisiansuahna ding hun thupi “Khuado Pawi” bawl pen Khristian ngeina leh Pasian deihna tawh kikingkalh lawmlawm lo hi, cih ih phawk thak ding deih huai mahmahhi.\nKhangthakte in Khuado Pawi ih zat ciangin, Ihpu ih pate in ih khanglui hun lai leh ih zo ngeina tawh kituaka a zat danuh kizang thei nawnlo hi. Ih theih ding thupi a ka ngaihsut pen Khuado Pawi ih zat ciangin Khuado Pawi a khitna leh adeihna ngaihsun in tua leh ih Khristian biakna leh tunhun tawh kituakinih omna mun tek tawh kituakin ih zat ding kisam sa ing. tuhun ciangin Zomite leitung mun tuamtuamah ki-om ta a, Ngeina kician neite-Minankician ih hih mah bangin ih omna tekah ih Zopawite khahsuah lo-in keemcingin, ih Zo ngeina ahi ih Pawi thupi Khuado Pawi ih thupit sak ding kisam ka sa hi. Akaikhawm: Siam Khaute\n1. Ciimnuai Magazine 1994, Yangoon\n2. Khanglui ngeina, Aizawl, 1999\n3. Zolai simbu (tan IV), tedim, 1997\n4. Guite khangthu, Kalemyo, 1986\n5. Zolai simbu kum sawmgiat cinna, Lamka, 1993\n6. Zolawkta Oct. 1999 Issue, Aizawl\nPrevious: Paak (Flower)\nNext: Tulaai Leitung Thuthang Tuamtuam Updates October 10, 2015\nKL khuasung Construction Site khatah acimsuk omin mi 3 liam\nHawaii State sungah innsangpi khat meikanggawp in mi 3 si, 13 liam\nZomi te leh Democracy ~ Pu Pau Za Mung\nTulaai Leitung Thuthang Tuamtuam Updates May 12,2015\nTedim Khua Lampi te Part 2 ~ Khup Khan Thang


url: =China ah temta hiammahmah tawh mittang ki kiatkiat saklai :: ZOMI DAILY\nposted on 16 September 2017 at 11:22 am Lomkholna: China, News, Sawltak, World\nChina, Chengdu City sung aom sammet siammahmah “Barber” khatin sambek metlo in, mittang “Eyeball” zong siansuah sakthei, kiatsakthei cihi.\nTua sammetsiam Barber pa minpen Xiong Gaowu kici a, amahpen kum 62 phakhinta hi. Hihbang in mittang kikiatsak “Eyeball Shaving” pen abeisa kumtampi hunlai in akizang ngeizel hi a, ahi zongin tulamlam ciangin cidamna leh sianthona Hygiene tawh kituaklo, bekthamlo lauhuailua Risk tamlua ahih manin, aki zangnawnlo ahihi.\nAhi zongin Xiong Gaowu in agenkhiatna ah hihbangin Eyeball Shaving nasep kasepzawhpen kum 40 sungbang hita ci a, tua kum 40 sungah aliamsak, akiatkhialh khatzong omngeilo cihi.\nEyeball Shaving pen abeisa 20th Century hunlai in Hospital ahzong akizang hihtuak a, Trachoma kici mittang sungah natna apiangsakthei, mit ataw sakthei natna te apianloh nadingin ki kiatkhiat sakthei cihi.\nHih Xiong Gaowu inzong mittang kiatpen sepsawm nawnlo himahleh abeisa kum 40 hunsung in amakiang ah akiatsak zelzel Regular Customers te lau ngaihsutlo in, paiden uh ahih manin, temta hiammahmah tawh mite mittang sungah ninte akiatkhiatsak zelzel ahihi.\nVideo: Chinese barber uses KNIFE to clean eyes in Chengdu\nSichuan Provincial People’s Hospital ii mitlamtawh kisai Ophthalmology Department ah Deputy Director asemlaitak ahi Qu Chao in agenkhiatna ah hihbangin mittang temta tawh kiatsak pen lauhuai mahmah hi. Zato ah adang kibawltheihna tampi omta ahih manin, mittang temta tawh kiatsakding hinawnlo hi ci’n genkhia hi.\nRelated: Dahpihna leh Phawkna laikhak pawlkhat ~ Rev. Khup Za Gov\nAhi zongin akiatsak ngeisa te’n lauhetlo in kiatsaksak veve uhhi. Tuabang in akiatsakzel pasal khatin agenkhiatna ah kamitpen omdan, hahdan anoploh ciangin kiatsakleng ka khuamuhdan noptuam hi ci’n genkhia hi. Kamit meng, kamitpat, kamit sungah hongdodo om aci tepawl, nidang in hihdan in ana kisiansuah zelzel uh hihtuak hi. Sawltak #zomidaily\nPrevious: Malaysia, Pudu vengsung aom vanzuakna saihonkhat meikang\nNext: Sangsia khatin naupang 20 val abetgawp laitak Video kikhahkhia\nTurkey President Recep Tayyip Eldogan in Kam mal-3 tawh agam huzo\nNaukhak, nauhalna zatui tawh kisai ~ Job Cinpi


url: =FEBRUARY 13, 2021 ~ MUC\nAdmin 12:46:00 PM Articles, Offertory Reading Zomi\nDavid in Pasian a Masak Manin\nNa khempeuhah Pasian masak ding cih pen hamsa hi. David tung panin Pasian masakzia etteh ding om hi lo hiam?\nKumpi David pen Israel mite khangthu sungah kumpi minthang mahmah khatin kiciamteh hi. David in Pasian a masak ciangin na lianpi piang hi. A mipihte lau-in lingin a om uh ciangin David in ama kidal nadingin Pasian masak hi. Suang tawm khat a khutah tawi-in, Pasian min suangin Goliath do dingin kuankhia hi. Mite muhna-ah haigamtat tawh kibang hi. Ahi zongin David in Pasian masak ahih manin Pasian in a galte khut sung panin honkhia hi. Kumpi dingin David sathau kinilh khin, kihtakhuai Goliath zo khin, kumpi inn sungah omin kumpi tanute zi-in nei hi. Tua bangin David in gualzawhna khat khit khat a ngah khit hangin Saul in thah dingin delh tawntung hi. Saul in ama ukna sungah mi gilo penpenin David ngaihsun a, Goliath sih amu galkapte in tu-in David mat le thah dingin nungzuih uh hi.\nBangbang piang taleh lamet bei taleh David in na khempeuhah Pasian masak hi.\nSaul giahphualah ihmu-in om va mu a, David in Saul that nuam hileh ama khut sung hi. A gilo kumpi suamlumin kumpi tokhom aman luah thei hi. Ahi zongin David in tua bangin sem lo hi. Ama khut tawh thukkik lo-in Pasian masak zaw ahih manin Saul kiang pan kihemkhia hi.\nDavid in Pasian masak tawntung kha lo hi. Bathsheba tawh mawhin a pasal thahsak hi. Pasian masak lo-in David in ama deihna a masak zawk manin tua bang mawhna tawh kidim hi. David in ama mawhna thaman a thuak ding hi; a mawhna kisikin Pasian masak kik hi. A nuntakna a beikuan ciangin amah in inn hoih mahmah sungah teengin Pasian biakbuk in kisia-in om amuh ciangin biakbuk puahpha dingin ngaihsun hi. Ama kumpi inn sangin Topa inn a hoih zaw-in lamh ding Topa tungah kamciam pia hi.\nDavid in Pasian masak hi. Amah i etteh ding ahi hi.


url: =Malaysia, Penang ah mawtaw khatin singkung phukha in meikuang, mi 1 si ~ ZD :: ZOMI DAILY\nposted on 5 March 2017 at 4:01 pm Lomkholna: Malaysia, News, Sawltak, World\nMalaysia, George Town sung aom Tun Dr Lim Chong Eu Expressway kicihna lamzikpi tungah tuni Sunday (Mar 05) ni in mawtaw khatin meikuang in asungah mikhat si cih theStar pan kiza hi. A mawtaw pen Proton Saga FLX te hi a, singkung khat phukha in, mei akuang hiding in ki ummawh hi.\nHih tuahsiatna munpen Malaysia Highway Authority Penang te zummailian ah ahihi. George Town palik te genkhiatna ah mawtaw sungah asipen Oh Chun Guan kici minnei khat ahihi. Mawtaw sungah amahbek atuang hi a, mei akatgawp ciangin paikhiatheilo hidinghiam atutna mahah kanglumsuak cihi.\nThunei te genkhiatna ah hih Driver papen mawtaw hatlua in lenkik zolo, Control zolo ahih manin, singkung ataihkha hiding a, tuapanin meikuang akipan hiding ci uhhi. Driver papen atutna mahah tusa in mei akang ahihi.\nFire and Rescue Department te genna ah zingsang 7:54am hunpawl in tuahsiatna Accident om ci a, hongki zasak cihi. Aphual ah Minute 5 khitciang in kitungpah a, ahi zongin meikuangpen daita cihi.\nNungdiak mahmah inzong Penang Bridge tungah Taxi khat meikang in mi 2 in sihlawh uhhi.\nRelated: Malaysia, Penang Bridge tungah Taxi khat meikang in mi 2 si ~ ZD\nTutung mawtaw sungah akanglum Driver pa ii aluanghawm pen Penang Hospital ah Postmortem bawlding in kipuak pahhi. Hih tuahsiatna pen “Reckless Driving” in ki ciamteh hi. ZD Sawltak #zomidaily\nPrevious: SoyNut Butter te E.coli natna tawh kizopna om ahih manin nekding lauhuai ~ ZD\nNext: Australia sumtuh honkhat Melbourne khuasung ah kizel ~ ZD\nDr. Mercy Man Khan Niang tawh hun nunung geelna


url: =Singkung thum (Pasian gelna a tuampi) :: ZOMI DAILY\nposted on 19 July 2018 at 9:17 am Lomkholna: Dongmung, News\nSun ni tang zong etlawm mahmah-a, leitung’ nopna tawh kidimsak hi. Tua bang laitak in singkung thumte zong lungdamna tawh hong khangto uh hi. Tua singkungte in amau mun ciat panin mailam ah amaute tungtawn in a kisem ding lunggulhna sunmang na nei ciat uh hi.\nTuate hong sutkhawm uh hi.\nA masa pen in hibangin ama sunmang gen-a, “Kham le ngunte kikoih, kikholna singkuang,” a utna thu a gen hi.\nA nihna pen in zong ama sunmang gen-a, “Teembaw lianpi khat hi-in kumpite khualzinna,” a suahnopna thu a gen hi.\nA thumna pen in zong a sunmang gen-a, “Limtak in khangto-a, ama tungtawnin na khempeuh a piangsak Pasian vangliatna kilangsak,” a suahnopna thu a gen hi.\nHunte hong bei toto a, amaute sunmang bangin hong piang hetlo ahih manin khasia in lungneu kisa mahmah uh hi.\nSingkung masapen ahihleh bawng an nekna kuangin kibawl a, singkung nihna ahih leh nga betna gunkuang neu khat in kibawl hi. A thumna pen ahih leh singlamteh in kibawl hi.\nTua bangin amaute sunmang dan hilo amau lunggulhna danin akibawlloh ciangin lungkia in thanem kisa mahmah uh-a, singkung masapen in, “Ka sunmang ahih leh mihaute’ ngun le kham kholna singkuang hih ding hinapi, tu-in bawng an nekna kuang ka suak-a, nisim ganhingte tawh ka om khawm hi,” a ci hi. A nihna pen in zong ama sunmang bang loin ngasa betna bekin kizang ahih manin lungkia in thanem kisa mahmah hi. A tunga nihte mah bangin a thumna pen zong ama sunmang tangtunglo ahih manin thanem kisa mahmah hi.\nAmauteng in a sunmang bangun a tangtun’ loh ciangin Pasian tungah khasia kisa uh-a, “Banghangin ka lunggulhnate uh hong tangtung saklo ding veve, hong khangcing sak na hiam?,” ci-in a phun uh hi.\nAhi zongin a nungsang ciangin tua bawng an nekna kuang sungah Khazih Zeisu hong suakin mawh nei mite suahtakna hong pia dingin hong kipatkhiatna mun a suak hi. Tua khitteh tua gunkuang neu zangin Topa Zeisu in lungdamna thu tangko a, mi tampite in hotkhiatna a ngah nadingin thugenna in a zang hi. Tua khit ciangin tua singlamteh tungah Topa Zeisu kikhai in a sisan hong bua-a, a nuntakna hong piak manin leitung mawhna khempeuh kimaisak hi.\nI nuntakna sungah eimau san ciatin sunmang i nei-a, lunggulhna tampi i nei hi.\nAhi zongin eimau sunmang lunggelna bangin na hong pianglo zawsop thei hi.\nI gelna bangin hong pianloh ciangin Pasian tungah khasia in i thanem thei hi.\nAhi zongin Pasian in eite adingin ahoihzaw gelna na nei gige hi.\nEi deihna ah a hoihpen leh a nasiapen dingin i lunggulh hi.\nAhi zongin Pasian in ahoih penpen ding le a nasia penpen dingin gelna a nei hi.\nEimau nuntak khuasak nop nadingin i gel a, i sunmang tangtun ding i lunggulh hi.\nAhi zongin Pasian in ei bek hilo in eima nuntakna hangin ama vangliatna kilang a, mite phattuamna ahi dingin hong deih hi.\nEimau nuntakna daupai matun dingin i lunggulh-a, hanciam in i kalsuan hi.\nPasian in leitungbup adingin hong na telin eima nuntakna hong zang nuam na hizaw hi..\nSanggam aw, na sunmang a tangtun kei leh zong lungkia thanem in khasia kha kei in… Nang gel na sunmang sangin ahoihzaw gelna a nei Pasian in nang hong kalsuanpih ding hi…\nSanggam aw, na kalsuanna sim ah lungkia in na tupna bang a tangtun loh ciang khasia kha kei in… Pasian in nangmah zangin ama vangliatna kilangkhia sak dingin gelna nei-a, nang hangin mite in phattuamna a ngah nadingun hong makaih ding hi.\nTopa’n ama gelna a telsiam semsem dingin thupha hong pia tahen! Lungdam, Dong Mung\nPrevious: Aw leh: Yes: Hohkeh kammal kizatdan\nNext: A kizangthei mi suahsawm in


url: =Amos 1 | Siantongluan.net\nAmos 1 |\nTekoa khua-a a teng tuucingte lakah Amos a kici mi khat om hi. Uzziah pen Judah kumpi hi-in Joash tapa Jeroboam in Israel kumpi a sep laitak, zinlin ma kum nih hun laitakin Pasian in Amos tungah hih thute kilangsak hi.\nAmos in, "Zion Mual panin Topa hong hawksuk a, Jerusalem khua panin hong awngkek hi. Tua ahih manin lonona gamteng keugawp a, Karmel mualdawn dum dide teng kausan ta hi," a ci hi.\nTopa in hih bangin ci hi: Damaskas khuamite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in an gawina suang tawh gawizan bangin, Gilead gammite gawigawp uh hi.\nTua ahih manin Hazael innkuante mei tawh ka hal ding a, a meikuang in Kumpi Benhadad munmuanhuaite kangtum ding hi.\nDamaskas khuakulhpi zawlte ka sutan ding a, Aven Kuam-a teng mi khempeuh leh Betheden Kuam sungah a om gam ukte khempeuh keimah in ka susia ding a, Syria mite ahih leh Kir gamah salin kipaipih ding hi.\nTopa in hih bangin ci hi: Gaza khuamite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in minambup khat sal dingin manin, Edom mite tungah ap uh hi.\nTua ahih ciangin Gaza khuapikulh ka kangsak ding a, a munmuanhuai teng a kangtummang ding hi.\nAshdod khuapi-ah a teng mite ka lakhia ding a, Ashkelon khuapi ukte ka beisak ding hi. Ekron khuapi ka sugawp ding a, Filistia mi a omlaite si ding uh hi.\nTopa in hih bangin ci hi: Taia khuamite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in minambup khat Edom mite tungah ap uh a, lawmta dinga a thuciamna uh zuilo uh hi.\nTua ahih ciangin Taia khuapikulh ka kangtumsak ding a, a munmuanhuai teng kangtummang ding hi.\nTopa in hih bangin ci hi: Edom mite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in a sanggam uh Israel-te namsau tawh delh uh a, hehpihna lungsim neilo uh hi. A hehna uh damsak ngeilo uh a, a tawntungin heh niloh uh hi.\nTua ahih ciangin Teman gamsung khempeuh ka kangtumsak ding a, Bozrah khuapi munmuanhuai teng kangtum ding hi.\nTopa in hih bangin ci hi: Ammon mite thumvei a khialh khit, a liveina hangin pelloin amaute gim ka pia ding hi. Bang hang hiam cih leh amaute in huaihamin gam a deihthuah manun Gilead gam simgawp uh hi.\nTua ahih ciangin Rabbah khuapikulh ka haltum ding a, a munmuanhuai teng khempeuh kangtum ding hi. Galdo-a kikona aw ging ding a, tua kidona awging khuapi huihnung bang ding hi.\nA kumpipa uh leh a uliante uh salin kiman ding hi.\nTedim Lai Siangtho / Laibu: Amos 1